ΚΑΝΟΝΙΣΜΌΣ (ΕΕ) αριθ. 1244/2010 ΤΗΣ ΕΠΙΤΡΟΠΉΣ της 9ης Δεκεμβρίου 2010 για τροποποίηση του κανονισμού (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου για τον συντονισμό των συστημάτων κοινωνικής ασφάλειας και του κανονισμού (ΕΚ) αριθ. 987/2009 του Ευρωπαϊκού Κοινοβουλίου και του Συμβουλίου για τον καθορισμό της διαδικασίας εφαρμογής του κανονισμού (ΕΚ) αριθ. 883/2004 (Κείμενο που παρουσιάζει ενδιαφέρον για τον ΕΟΧ και την Ελβετία) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον συντονισμό των συστημάτων κοινωνικής ασφάλειας (1), Έχοντας υπόψη τον κανονισμό (ΕΚ) αριθ. 987/2009 του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, για τον καθορισμό της διαδικασίας εφαρμογής του κανονισμού (ΕΚ) αριθ. 883/2004 για τον συντονισμό των συστημάτων κοινωνικής ασφάλειας (2), και ιδίως το άρθρο 92, Εκτιμώντας τα ακόλουθα: (1) Δύο κράτη μέλη ή οι αρμόδιες αρχές τους έχουν ζητήσει τροποποιήσεις των παραρτημάτων VIII και IX του κανονισμού (ΕΚ) αριθ. 883/2004. (2) Ορισμένα κράτη μέλη ή οι αρμόδιες αρχές τους έχουν ζητήσει τροποποιήσεις των παραρτημάτων 1 και 2 του κανονισμού (ΕΚ) αριθ. 987/2009. (3) Τα παραρτήματα VIII και IX του κανονισμού (ΕΚ) αριθ. 883/2004 και τα παραρτήματα 1 και 2 του κανονισμού (ΕΚ) αριθ. 987/2009 πρέπει να προσαρμοστούν ώστε να ληφθούν υπόψη οι πρόσφατες εξελίξεις στην εθνική νομοθεσία και να εξασφαλιστεί η διαφάνεια και η ασφάλεια δικαίου για τα ενδιαφερόμενα μέρη. (4) Η διοικητική επιτροπή για τον συντονισμό των συστημάτων κοινωνικής ασφάλισης έχει συμφωνήσει με τις τροποποιήσεις αυτές. (5) Συνεπώς οι κανονισμοί (ΕΚ) αριθ. 883/2004 και (ΕΚ) αριθ. 987/2009 θα πρέπει να τροποποιηθούν ανάλογα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 883/2004 τροποποιείται ως εξής: 1) Το παράρτημα VIII τροποποιείται ως εξής: α) Στο μέρος 1 το τμήμα «ΠΟΡΤΟΓΑΛΙΑ» αντικαθίσταται από το ακόλουθο κείμενο: «ΠΟΡΤΟΓΑΛΙΑ Όλες οι αιτήσεις για συντάξεις αναπηρίας, γήρατος και επιζώντων, εξαιρουμένων των περιπτώσεων στις οποίες το άθροισμα των περιόδων ασφάλισης που συμπληρώθηκαν υπό τη νομοθεσία περισσοτέρων του ενός κρατών μελών είναι ίσο ή μεγαλύτερο των 21 ημερολογιακών ετών, αλλά το άθροισμα των εθνικών ασφαλιστικών περιόδων είναι ίσο ή μικρότερο των 20 ετών και ο υπολογισμός γίνεται βάσει των άρθρων 32 και 33 του νομοθετικού διατάγματος αριθ. 187/2007 της 10ης Μαΐου 2007.» β) Στο μέρος 2 μετά το τμήμα «ΠΟΛΩΝΙΑ» προστίθεται το ακόλουθο νέο τμήμα: «ΠΟΡΤΟΓΑΛΙΑ Συμπληρωματικές συντάξεις χορηγούνται βάσει του νομοθετικού διατάγματος αριθ. 26/2008 της 22ας Φεβρουαρίου 2008 (δημόσιο κεφαλαιοποιητικό σύστημα).». 2 Το τμήμα «ΚΑΤΩ ΧΩΡΕΣ» του παραρτήματος ΙΧ μέρος Ι τροποποιείται ως εξής: α) η φράση «ο νόμος της 18ης Φεβρουαρίου 1966 περί της ασφάλισης αναπηρίας των μισθωτών, όπως τροποποιήθηκε (WAO)» αντικαθίσταται από τη φράση «ο νόμος περί της ασφάλισης αναπηρίας, της 18ης Φεβρουαρίου 1966, όπως τροποποιήθηκε (WAO)»· β) η φράση «ο νόμος της 24ης Απριλίου 1997 περί της ασφάλισης αναπηρίας των αυτοαπασχολούμενων, όπως τροποποιήθηκε (WAZ)» αντικαθίσταται από τη φράση «ο νόμος περί των επιδομάτων αναπηρίας των αυτοαπασχολουμένων, της 24ης Απριλίου 1997, όπως τροποποιήθηκε (WAZ)»· γ) η φράση «ο νόμος της 21ης Δεκεμβρίου 1995 περί της γενικής ασφάλισης των επιζώντων εξαρτώμενων ατόμων (ANW)» αντικαθίσταται από τη φράση «ο γενικός νόμος περί επιζώντων (ANW) της 21ης Δεκεμβρίου 1995»· δ) η φράση «ο νόμος της 10ης Νοεμβρίου 2005 περί εργασίας και εισοδήματος σύμφωνα με το εργατικό δυναμικό (WIA)» αντικαθίσταται από τη φράση «ο νόμος περί εργασίας και εισοδήματος ανάλογα με την ικανότητα εργασίας, της 10ης Νοεμβρίου 2005 (WIA)». Άρθρο 2 Ο κανονισμός (ΕΚ) αριθ. 987/2009 τροποποιείται ως εξής: 1) Το παράρτημα 1 τροποποιείται ως εξής: α) στο τμήμα «ΒΕΛΓΙΟ-ΚΑΤΩ ΧΩΡΕΣ» το στοιχείο α) διαγράφεται· β) το τμήμα «ΓΕΡΜΑΝΙΑ-ΚΑΤΩ ΧΩΡΕΣ» διαγράφεται· γ) το τμήμα «ΚΑΤΩ ΧΩΡΕΣ-ΠΟΡΤΟΓΑΛΙΑ» διαγράφεται· δ) το τμήμα «ΔΑΝΙΑ-ΛΟΥΞΕΜΒΟΥΡΓΟ» διαγράφεται. 2) Στον τίτλο του παραρτήματος 2, η φράση «άρθρα 31 και 41» αντικαθίσταται από τη φράση «άρθρο 32 παράγραφος 2 και άρθρο 41 παράγραφος 1». Άρθρο 3 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 9 Δεκεμβρίου 2010.

Κοινωνική ασφάλιση

Κοινωνική προστασία

ΚΟΙΝΩΝΙΚΑ ΘΕΜΑΤΑ

ΤΕΛΩΝΕΙΑΚΗ ΝΟΜΟΘΕΣΙΑ

ΔΗΜΟΣΙΑ ΔΙΟΙΚΗΣΗ

ΕΚΤΕΛΕΣΤΙΚΗ ΕΞΟΥΣΙΑ ΚΑΙ ΔΗΜΟΣΙΑ ΔΙΟΙΚΗΣΗ

Κοινωνική πολιτική


ΑΠΌΦΑΣΗ αριθ. 281/2012/ΕΕ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ της 29ης Μαρτίου 2012 για την τροποποίηση της απόφασης αριθ. 573/2007/ΕΚ σχετικά με τη σύσταση του Ευρωπαϊκού Ταμείου Προσφύγων για την περίοδο 2008 έως 2013 ως μέρος του γενικού προγράμματος «Αλληλεγγύη και διαχείριση των μεταναστευτικών ροών» ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 78 παράγραφος 2 στοιχείο ζ), Έχοντας υπόψη την πρόταση της Ευρωπαϊκής Επιτροπής, Αποφασίζοντας σύμφωνα με τη συνήθη νομοθετική διαδικασία (1), Εκτιμώντας τα ακόλουθα: (1) Λαμβανομένης υπόψη της θέσπισης ενός κοινού ευρωπαϊκού προγράμματος επανεγκατάστασης, που προορίζεται να αυξήσει τον αντίκτυπο των προσπαθειών επανεγκατάστασης που καταβάλλονται από την Ένωση για τη χορήγηση προστασίας στους πρόσφυγες και να μεγιστοποιήσει τον στρατηγικό αντίκτυπο της επανεγκατάστασης μέσω καλύτερης στοχοθέτησης σε εκείνα τα πρόσωπα που έχουν τη μεγαλύτερη ανάγκη για επανεγκατάσταση, πρέπει να καθορίζονται στο επίπεδο της Ένωσης κοινές προτεραιότητες όσον αφορά την επανεγκατάσταση. (2) Στο άρθρο 80 της Συνθήκης για τη λειτουργία της Ευρωπαϊκής Ένωσης προβλέπεται ότι οι πολιτικές της Ένωσης που εκτίθενται στο κεφάλαιο για τους συνοριακούς ελέγχους, το άσυλο και τη μετανάστευση και η εφαρμογή τους διέπονται από την αρχή της αλληλεγγύης και της δίκαιης κατανομής ευθυνών μεταξύ των κρατών μελών, μεταξύ άλλων και στο οικονομικό επίπεδο, και ότι, όποτε απαιτείται, οι πράξεις της Ένωσης που θεσπίζονται βάσει του εν λόγω κεφαλαίου περιέχουν κατάλληλα μέτρα για την εφαρμογή της εν λόγω αρχής. (3) Για τον σκοπό αυτό, θεσπίζονται ειδικές κοινές ενωσιακές προτεραιότητες επανεγκατάστασης για το 2013, όπως απαριθμούνται στο παράρτημα που προστίθεται στην απόφαση αριθ. 573/2007/ΕΚ του Ευρωπαϊκού Κοινοβουλίου και του Συμβουλίου (2) διά της παρούσας απόφασης, βάσει δύο κατηγοριών, η πρώτη εκ των οποίων θα πρέπει να περιλαμβάνει πρόσωπα που ανήκουν σε ειδική κατηγορία η οποία εμπίπτει στα κριτήρια επανεγκατάστασης της Ύπατης Αρμοστείας των Ηνωμένων Εθνών για τους Πρόσφυγες (UNCHR), και η δεύτερη κατηγορία θα πρέπει να περιλαμβάνει πρόσωπα από χώρα ή περιοχή που έχει οριστεί στην πρόβλεψη ετήσιας πρόβλεψης επανεγκατάστασης της UNHCR και στην οποία η κοινή δράση της Ένωσης θα είχε σημαντική επίπτωση για την αντιμετώπιση των αναγκών προστασίας. (4) Λαμβάνοντας υπόψη τις ανάγκες επανεγκατάστασης που περιλαμβάνονται στο παράρτημα που προστίθεται στην απόφαση αριθ. 573/2007/ΕΚ διά της παρούσας απόφασης στο οποίο απαριθμούνται ειδικές κοινές ενωσιακές προτεραιότητες επανεγκατάστασης, πρέπει επίσης να χορηγείται πρόσθετη δημοσιονομική στήριξη για την επανεγκατάσταση προσώπων σχετικά με ορισμένες ειδικές γεωγραφικές περιοχές και εθνικότητες καθώς και ειδικές κατηγορίες προσφύγων προς επανεγκατάσταση, εφόσον η επανεγκατάσταση θεωρείται ως πλέον ενδεδειγμένη απάντηση στις ειδικές ανάγκες τους. (5) Δεδομένης της σημασίας της στρατηγικής χρήσης της επανεγκατάστασης από χώρες ή περιοχές που προσδιορίζονται για την εφαρμογή περιφερειακών προγραμμάτων προστασίας, είναι απαραίτητο να χορηγηθεί επιπρόσθετη χρηματοοικονομική στήριξη για την επανεγκατάσταση προσώπων από την Τανζανία, την Ανατολική Ευρώπη (Λευκορωσία, Δημοκρατία της Μολδαβίας, Ουκρανία), το Κέρας της Αφρικής (Τζιμπουτί, Κένυα, Υεμένη), και την Βόρεια Αφρική (Αίγυπτος, Λιβύη, Τυνησία), και από τυχόν άλλες χώρες ή περιοχές που θα λάβουν αυτό τον χαρακτηρισμό στο μέλλον. (6) Προκειμένου περισσότερα κράτη μέλη να λαμβάνουν μέτρα επανεγκατάστασης, είναι επίσης αναγκαίο να χορηγείται πρόσθετη δημοσιονομική στήριξη στα κράτη μέλη εκείνα που αποφασίζουν να επανεγκαταστήσουν πρόσωπα για πρώτη φορά. (7) Είναι εξίσου απαραίτητο να καθοριστούν οι κανόνες επιλεξιμότητας των δαπανών που θα ισχύουν όσον αφορά την πρόσθετη δημοσιονομική στήριξη για μέτρα επανεγκατάστασης. (8) Σύμφωνα με τα άρθρα 3 και 4α παράγραφος 1 του πρωτοκόλλου αριθ. 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, που προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, το Ηνωμένο Βασίλειο δήλωσε ότι επιθυμεί να συμμετάσχει στην έκδοση και την εφαρμογή της παρούσας απόφασης. (9) Σύμφωνα με τα άρθρα 1, 2 και 4α παράγραφος 1 του πρωτοκόλλου αριθ. 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, που προσαρτώνται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, και με την επιφύλαξη του άρθρου 4 του ανωτέρω πρωτοκόλλου, η Ιρλανδία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της. (10) Σύμφωνα με τα άρθρα 1 και 2 του πρωτοκόλλου αριθ. 22 για τη θέση της Δανίας, που προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της, ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση αριθ. 573/2007/ΕΚ τροποποιείται ως εξής: 1) Το άρθρο 13 τροποποιείται ως εξής: α) η παράγραφος 3 αντικαθίσταται από το ακόλουθο κείμενο: «3. Τα κράτη μέλη λαμβάνουν πάγιο ποσό, σύμφωνα με την παράγραφο 3α, για κάθε πρόσωπο που επανεγκαθίσταται επί τη βάσει μιας ή περισσοτέρων από τις ακόλουθες προτεραιότητες: α) πρόσωπα από χώρα ή περιοχή που έχει επιλεγεί για την εφαρμογή περιφερειακού προγράμματος προστασίας· β) πρόσωπα από μία ή περισσότερες από τις ακόλουθες ευάλωτες ομάδες: - παιδιά και γυναίκες που διατρέχουν κίνδυνο, - ασυνόδευτους ανηλίκους, - επιζώντες βίας και/ή βασανιστηρίων, - πρόσωπα με σοβαρές ιατρικές ανάγκες οι οποίες μπορούν να αντιμετωπιστούν μόνο εάν αυτά επανεγκατασταθούν, - πρόσωπα που έχουν ανάγκη από επείγουσα επανεγκατάσταση ή επανεγκατάσταση για λόγους νομικής και/ή σωματικής προστασίας· γ) οι ειδικές κοινές ενωσιακές προτεραιότητες επανεγκατάστασης για το 2013 αναφέρονται στο παράρτημα της παρούσας απόφασης.»· β) προστίθεται η ακόλουθη παράγραφος: «3α. Τα κράτη μέλη λαμβάνουν πάγιο ποσό ύψους 4 000 ευρώ ανά άτομο που επανεγκαθίσταται επί τη βάσει των προτεραιοτήτων που απαριθμούνται στην παράγραφο 3. Στις περιπτώσεις που αναφέρονται κατωτέρω, το πάγιο ποσό αυξάνεται ως εξής: - 6 000 ευρώ για κάθε επανεγκαθιστάμενο άτομο για τα κράτη μέλη εκείνα που λαμβάνουν το πάγιο ποσό επανεγκατάστασης από το Ταμείο για πρώτη φορά, - 5 000 ευρώ για κάθε επανεγκαθιστάμενο άτομο για τα κράτη μέλη εκείνα που έχουν ήδη λάβει από το Ταμείο το πάγιο ποσό επανεγκατάστασης μία φορά κατά τη διάρκεια των προηγούμενων ετών λειτουργίας του Ταμείου.»· γ) η παράγραφος 4 αντικαθίσταται από το ακόλουθο κείμενο: «4. Όταν ένα κράτος μέλος επανεγκαθιστά ένα άτομο επί τη βάσει μιας ή περισσοτέρων ενωσιακών προτεραιοτήτων επανεγκατάστασης που απαριθμούνται στην παράγραφο 3, λαμβάνει το πάγιο ποσό μόνο μια φορά για το συγκεκριμένο άτομο.»· δ) η παράγραφος 6 αντικαθίσταται από το ακόλουθο κείμενο: «6. Το αργότερο την 1η Μαΐου 2012, τα κράτη μέλη παρέχουν στην Επιτροπή εκτίμηση του αριθμού προσώπων που θα επανεγκαταστήσουν επί τη βάσει των προτεραιοτήτων που απαριθμούνται στην παράγραφο 3 κατά τη διάρκεια του επόμενου ημερολογιακού έτους, περιλαμβανομένης της κατανομής στις διάφορες κατηγορίες που αναφέρονται στην εν λόγω παράγραφο. Η Επιτροπή ανακοινώνει τις συγκεκριμένες πληροφορίες στην επιτροπή που προβλέπεται στο άρθρο 52.»· ε) προστίθεται η ακόλουθη παράγραφος: «7. Τα αποτελέσματα και οι επιπτώσεις του δημοσιονομικού κινήτρου για μέτρα επανεγκατάστασης επί τη βάσει των προτεραιοτήτων που απαριθμούνται στην παράγραφο 3 παρουσιάζονται από τα κράτη μέλη στην έκθεση που αναφέρεται στο άρθρο 50 παράγραφος 2, και από την Επιτροπή στην έκθεση που αναφέρεται στο άρθρο 50 παράγραφος 3.». 2) Στο άρθρο 35, προστίθεται η ακόλουθη παράγραφος: «5. Το πάγιο ποσό που χορηγείται στα κράτη μέλη ανά επανεγκαθιστάμενο πρόσωπο χορηγείται υπό τη μορφή κατ’ αποκοπή ποσού για κάθε πράγματι επανεγκαθιστάμενο πρόσωπο.». 3) Το παράρτημα της παρούσας απόφασης γίνεται παράρτημα της απόφασης αριθ. 573/2007/ΕΚ. Άρθρο 2 Η παρούσα απόφαση αρχίζει να ισχύει την επομένη της δημοσίευσή της στην Επίσημη Εφημερίδα της Ευρωπαϊκής Ένωσης. Άρθρο 3 Η παρούσα απόφαση απευθύνεται στα κράτη μέλη σύμφωνα με τις Συνθήκες. Βρυξέλλες, 29 Μαρτίου 2012.

Ανθρωπιστική βοήθεια

Πολιτική συνεργασίας

ΔΙΕΘΝΕΙΣ ΣΧΕΣΕΙΣ


ΑΠΌΦΑΣΗ ΤΟΥ ΣΥΜΒΟΥΛΊΟΥ της 27ης Σεπτεμβρίου 2010 σχετικά με τη θέση που θα λάβει η Ευρωπαϊκή Ένωση στο κοινό συμβούλιο CARIFORUM-ΕΕ που ιδρύθηκε με τη συμφωνία οικονομικής εταιρικής σχέσης μεταξύ των κρατών CARIFORUM, αφενός, και της Ευρωπαϊκής Κοινότητας και των κρατών μελών της, αφετέρου, σχετικά με την τροποποίηση του παραρτήματος IV της συμφωνίας με τη συμπερίληψη των δεσμεύσεων της Κοινοπολιτείας των Μπαχαμών (2010/669/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9, την πρόταση της Ευρωπαϊκής Επιτροπής, Εκτιμώντας τα ακόλουθα: (1) Η συμφωνία οικονομικής εταιρικής σχέσης μεταξύ των κρατών CARIFORUM, αφενός, και της Ευρωπαϊκής Κοινότητας και των κρατών μελών της, αφετέρου (1) («συμφωνία») υπογράφτηκε στις 15 Οκτωβρίου 2008 και εφαρμόζεται προσωρινά από τις 29 Δεκεμβρίου 2008. (2) Το άρθρο 63 της συμφωνίας προβλέπει ότι η διαπραγμάτευση του χρονοδιαγράμματος των δεσμεύσεων για υπηρεσίες και επενδύσεις της Κοινοπολιτείας των Μπαχαμών ολοκληρώνεται το αργότερο εντός έξι μηνών από την υπογραφή της συμφωνίας. (3) Οι διαπραγματεύσεις αυτές ολοκληρώθηκαν με επιτυχία στις 25 Ιανουαρίου 2010. (4) Τα αποτελέσματα των εν λόγω διαπραγματεύσεων πρέπει να περιληφθούν σε απόφαση του κοινού συμβουλίου CARIFORUM-ΕΕ, το οποίο ιδρύθηκε με τη συμφωνία. (5) Προς τούτο, στο κοινό συμβούλιο CARIFORUM-ΕΕ η Ένωση θα πρέπει να λάβει τη θέση που ορίζεται στο σχέδιο απόφασης που επισυνάπτεται στην παρούσα απόφαση, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο μόνο Η θέση που πρέπει να λάβει η Ευρωπαϊκή Ένωση στο κοινό συμβούλιο CARIFORUM-ΕΕ που ιδρύθηκε με τη συμφωνία οικονομικής εταιρικής σχέσης μεταξύ των κρατών CARIFORUM, αφενός, και της Ευρωπαϊκής Κοινότητας και των κρατών μελών της, αφετέρου, σχετικά με την τροποποίηση του παραρτήματος IV της συμφωνίας βασίζεται στο σχέδιο απόφασης του κοινού συμβουλίου CARIFORUM-ΕΕ που επισυνάπτεται στην παρούσα απόφαση. Πάντως, είναι δυνατόν να επιτραπεί η προσθήκη στο εν λόγω σχέδιο απόφασης αλλαγών ως προς τη μορφή οι οποίες δεν θίγουν την ουσία, χωρίς να απαιτηθεί η τροποποίηση της παρούσας απόφασης. Βρυξέλλες, 27 Σεπτεμβρίου 2010.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ


ΚΑΝΟΝΙΣΜΌΣ (ΕΕ) αριθ. 749/2011 ΤΗΣ ΕΠΙΤΡΟΠΉΣ της 29ης Ιουλίου 2011 που τροποποιεί τον κανονισμό (ΕΕ) αριθ. 142/2011 της Επιτροπής για την εφαρμογή του κανονισμού (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου περί υγειονομικών κανόνων για ζωικά υποπροϊόντα και παράγωγα προϊόντα που δεν προορίζονται για κατανάλωση από τον άνθρωπο και για την εφαρμογή της οδηγίας 97/78/ΕΚ του Συμβουλίου όσον αφορά ορισμένα δείγματα και τεμάχια που εξαιρούνται από κτηνιατρικούς ελέγχους στα σύνορα οι οποίοι αναφέρονται στην εν λόγω οδηγία (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, περί υγειονομικών κανόνων για ζωικά υποπροϊόντα και παράγωγα προϊόντα που δεν προορίζονται για κατανάλωση από τον άνθρωπο και για την κατάργηση του κανονισμού (ΕΚ) αριθ. 1774/2002 (1), και ιδίως το άρθρο 5 παράγραφος 2, το άρθρο 15 παράγραφος 1 στοιχείο γ), το άρθρο 15 παράγραφος 1 δεύτερο εδάφιο, το άρθρο 20 παράγραφοι 10 και 11, το άρθρο 41 παράγραφος 3 πρώτο και τρίτο εδάφιο, το άρθρο 42 παράγραφος 2 και το άρθρο 45 παράγραφος 4, Εκτιμώντας τα ακόλουθα: (1) Ο κανονισμός (ΕΚ) αριθ. 1069/2009 προβλέπει κανόνες για τη δημόσια υγεία και την υγεία των ζώων όσον αφορά τα ζωικά υποπροϊόντα και παράγωγα προϊόντα, ώστε να προλαμβάνονται και να ελαχιστοποιούνται οι κίνδυνοι για τη δημόσια υγεία και την υγεία των ζώων οι οποίοι προκύπτουν από τα εν λόγω προϊόντα. Ο κανονισμός αυτός προβλέπει επίσης τον καθορισμό ενός τελικού σημείου στην αλυσίδα παρασκευής για ορισμένα παράγωγα προϊόντα πέραν του οποίου τα προϊόντα αυτά δεν θα υπόκεινται πλέον στις απαιτήσεις του εν λόγω κανονισμού. (2) Ο κανονισμός (ΕΕ) αριθ. 142/2011 της Επιτροπής, της 25 Φεβρουαρίου 2011, για την εφαρμογή του κανονισμού (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου περί υγειονομικών κανόνων για ζωικά υποπροϊόντα και παράγωγα προϊόντα που δεν προορίζονται για κατανάλωση από τον άνθρωπο και για την εφαρμογή της οδηγίας 97/78/ΕΚ του Συμβουλίου όσον αφορά ορισμένα δείγματα και τεμάχια που εξαιρούνται από κτηνιατρικούς ελέγχους στα σύνορα οι οποίοι αναφέρονται στην εν λόγω οδηγία (2) θεσπίζει κανόνες για την εφαρμογή του κανονισμού (ΕΚ) αριθ. 1069/2009, καθώς και κανόνες για τον καθορισμό τελικών σημείων για ορισμένα παράγωγα προϊόντα. (3) Η Δανία υπέβαλε αίτημα για τον καθορισμό τελικού σημείου όσον αφορά το ιχθυέλαιο που χρησιμοποιείται για την παρασκευή φαρμάκων. Δεδομένου ότι αυτό το ιχθυέλαιο προέρχεται από υλικό της κατηγορίας 3 και μεταποιείται υπό αυστηρές συνθήκες, θα πρέπει να καθοριστεί τελικό σημείο για το εν λόγω ιχθυέλαιο. Ως εκ τούτου, το άρθρο 3 και το παράρτημα XIII του κανονισμού (ΕΕ) αριθ. 142/2011 θα πρέπει να τροποποιηθούν αναλόγως. (4) Ο κανονισμός (ΕΕ) αριθ. 142/2011 περιλάμβανε διατάξεις που είχαν εισαχθεί με σκοπό την εφαρμογή του κανονισμού (ΕΚ) αριθ. 1774/2002 και της απόφασης 2003/324/ΕΚ της Επιτροπής (3), και οι οποίες ειδικότερα επέτρεπαν στην Εσθονία, στη Λεττονία και στη Φινλανδία τη σίτιση ορισμένων γουνοφόρων ζώων με μεταποιημένη ζωική πρωτεΐνη που προέρχεται από πτώματα ή μέρη πτωμάτων ζώων του ίδιου είδους, ιδίως αλεπούδες. Αφού η απόφαση 2003/324/ΕΚ καταργήθηκε με τον κανονισμό (ΕΕ) αριθ. 142/2011, το παράρτημα II θα πρέπει να τροποποιηθεί, ώστε να επιτρέπει τη χρήση των εν λόγω υλικών στα εξής δύο κοινά είδη: στην κόκκινη αλεπού (Vulpes vulpes), που ήδη περιλαμβάνεται στον σχετικό κατάλογο, και στην αρκτική αλεπού (Alopex lagopus). (5) Ο κανονισμός (ΕΚ) αριθ. 1069/2009 θεσπίζει ορισμένους κανόνες για την αποστείρωση υπό πίεση και προβλέπει μέτρα εφαρμογής που θα πρέπει να ληφθούν για άλλες μεθόδους μεταποίησης, που πρέπει να εφαρμοστούν σε ζωικά υποπροϊόντα ή παράγωγα προϊόντα, ώστε να μην προκύπτουν απαράδεκτοι κίνδυνοι για τη δημόσια υγεία και την υγεία των ζώων κατά τη χρήση ή την απόρριψη των εν λόγω προϊόντων. Κατά συνέπεια, το παράρτημα IV του κανονισμού (ΕΕ) αριθ. 142/2011 θεσπίζει τυποποιημένες μεθόδους μεταποίησης για τις μονάδες μεταποίησης και ορισμένες άλλες μονάδες και εγκαταστάσεις. (6) Ο κανονισμός (ΕΚ) αριθ. 1069/2009 επιτρέπει την απόρριψη ή τη χρήση ζωικών υποπροϊόντων ή παράγωγων προϊόντων με εναλλακτικές μεθόδους, υπό τον όρο ότι αυτές οι μέθοδοι έχουν εγκριθεί βάσει αξιολόγησης της ικανότητάς τους να μειώνουν τους κινδύνους για τη δημόσια υγεία και την υγεία των ζώων σε επίπεδο τουλάχιστον ισοδύναμο, όσον αφορά τη σχετική κατηγορία ζωικών υποπροϊόντων, με τις τυποποιημένες μεθόδους μεταποίησης. Ο κανονισμός (ΕΚ) αριθ. 1069/2009 προβλέπει επίσης την έγκριση τυποποιημένης μορφής όσον αφορά τις αιτήσεις για εναλλακτικές μεθόδους. Κατά συνέπεια, το παράρτημα IV του κανονισμού (ΕΕ) αριθ. 142/2011 θεσπίζει εναλλακτικές μεθόδους μεταποίησης για τις μονάδες μεταποίησης και ορισμένες άλλες μονάδες και εγκαταστάσεις. (7) Η Ευρωπαϊκή Αρχή για την Ασφάλεια των Τροφίμων (EFSA) εξέδωσε τρεις γνώμες σχετικά με τις εν λόγω εναλλακτικές μεθόδους: μια επιστημονική γνώμη που εκδόθηκε στις 21 Ιανουαρίου 2009 σχετικά με το πρόγραμμα εξέτασης εναλλακτικών λύσεων ως προς τα συστήματα καταστροφής σφαγίων με τη χρήση του συστήματος bunker (4) (το πρόγραμμα του συστήματος bunker)· μια επιστημονική γνώμη που εκδόθηκε στις 8 Ιουλίου 2010 σχετικά με την επεξεργασία στερεής κόπρου χοίρων και πουλερικών με άσβεστο (5)· και μια επιστημονική γνώμη που εκδόθηκε στις 22 Σεπτεμβρίου 2010 σχετικά με την εφαρμογή της εταιρείας Neste Oil για μια νέα εναλλακτική μέθοδο απόρριψης ή χρήσης ζωικών υποπροϊόντων (6). (8) Το πρόγραμμα του συστήματος bunker προτείνει την υδρόλυση πτωμάτων χοίρων και άλλων ζωικών υποπροϊόντων από εκτρεφόμενους χοίρους σε κλειστό περιέκτη στον χώρο του αγροκτήματος. Έπειτα από καθορισμένη χρονική περίοδο, τα υδρολυμένα υλικά που αποκτώνται πρέπει, ως πρώτη επιλογή, να απορρίπτονται με καύση ή με μεταποίηση, σύμφωνα με τους υγειονομικούς κανόνες για τα ζωικά υποπροϊόντα. (9) Το πρόγραμμα του συστήματος bunker προτείνει επίσης, ως δεύτερη επιλογή, την κονιορτοποίηση και, στη συνέχεια, παστερίωση των πτωμάτων χοίρων και άλλων ζωικών υποπροϊόντων από εκτρεφόμενους χοίρους πριν από την απόρριψή τους. (10) Η EFSA, στη γνώμη που εξέδωσε στις 21 Ιανουαρίου 2009 σχετικά με το πρόγραμμα του συστήματος bunker, κατέληξε στο συμπέρασμα ότι οι παρεχόμενες πληροφορίες δεν δημιουργούν επαρκή βάση για να θεωρηθεί η δεύτερη επιλογή ασφαλής τρόπος απόρριψης ζωικών υποπροϊόντων από χοίρους. Όσον αφορά την πρώτη επιλογή, που βασίζεται στην υδρόλυση, η EFSA επίσης δεν ήταν σε θέση να εκδώσει τελική αξιολόγηση. Ωστόσο, η EFSA επισήμανε ότι το υδρολυμένο υλικό δεν θα δημιουργούσε πρόσθετο κίνδυνο, με τον όρο ότι θα υποβαλλόταν σε περαιτέρω μεταποίηση σύμφωνα με τους υγειονομικούς κανόνες για τα υλικά της κατηγορίας 2. (11) Ως εκ τούτου, η υδρόλυση ζωικών υποπροϊόντων στον χώρο μιας εκμετάλλευσης θα πρέπει να επιτρέπεται υπό όρους που αποτρέπουν τη μετάδοση μεταδοτικών στον άνθρωπο ή στα ζώα νόσων και οι οποίοι προλαμβάνουν τις δυσμενείς επιδράσεις στο περιβάλλον. Ειδικότερα, ως τρίτη επιλογή, η υδρόλυση θα πρέπει να πραγματοποιείται σε κλειστό, στεγανό περιέκτη, ο οποίος να διαχωρίζεται από οποιαδήποτε εκτρεφόμενα ζώα στον ίδιο χώρο. Ωστόσο, αφού η μεθοδολογία της υδρόλυσης δεν συνιστά μέθοδο μεταποίησης, δεν θα πρέπει να εφαρμόζονται οι ειδικές συνθήκες για τη μεταποίηση ζωικών υποπροϊόντων στις εν λόγω εγκαταστάσεις. Ο περιέκτης θα πρέπει να ελέγχεται τακτικά για την απουσία διάβρωσης, υπό επίσημη επίβλεψη, ώστε να προλαμβάνεται η διαρροή υλικών στο έδαφος. (12) Η ικανότητα της μεθοδολογίας της υδρόλυσης να μειώνει τους δυνητικούς κινδύνους για την υγεία δεν έχει ακόμα αποδειχθεί. Ως εκ τούτου, τυχόν χειρισμός ή χρήση του υδρολυμένου υλικού - πλην της αποτέφρωσης ή της συναποτέφρωσης, με ή χωρίς προηγούμενη μεταποίηση - ή η απόρριψη σε εγκεκριμένο χώρο υγειονομικής ταφής, η λιπασματοποίηση ή ο μετασχηματισμός σε βιοαέριο, όταν πριν από κάθε μία από τις τρεις τελευταίες επιλογές πραγματοποιείται αποστείρωση υπό πίεση, θα πρέπει να απαγορεύονται. (13) Η Ισπανία, η Ιρλανδία, η Λεττονία, η Πορτογαλία και το Ηνωμένο Βασίλειο εκδήλωσαν ενδιαφέρον να επιτρέψουν στους χειριστές τους να χρησιμοποιούν τη μεθοδολογία της υδρόλυσης. Οι αρμόδιες αρχές των εν λόγω κρατών μελών επιβεβαίωσαν ότι θα διενεργούνται αυστηροί έλεγχοι στους χειριστές αυτούς, ώστε να προλαμβάνονται δυνητικοί κίνδυνοι για την υγεία. (14) Η EFSA, στη γνώμη που εξέδωσε στις 8 Ιουλίου 2010 σχετικά με την επεξεργασία στερεής κόπρου χοίρων και πουλερικών με άσβεστο, κατέληξε στο συμπέρασμα ότι η προτεινόμενη ανάμειξη ασβέστου με κόπρο θα μπορούσε να θεωρηθεί ασφαλής διεργασία για την απενεργοποίηση σχετικών παθογόνων βακτηρίων και ιών, με σκοπό την προβλεπόμενη διασπορά του παράγωγου προϊόντος, δηλαδή του μείγματος ασβέστου με κόπρο, στο έδαφος. Αφού η αίτηση απέδειξε την αποτελεσματικότητα της διεργασίας μόνο για μία συγκεκριμένη διάταξη ανάμειξης, η EFSA συνέστησε, όταν χρησιμοποιείται διαφορετική διάταξη ανάμειξης για τη διεργασία, να διενεργείται επικύρωση, βάσει μετρήσεων του pH, του χρόνου και της θερμοκρασίας, ώστε να αποδεικνύεται ότι, με τη χρήση διαφορετικής διάταξης ανάμειξης, επιτυγχάνεται ισοδύναμη απενεργοποίηση των παθογόνων. (15) Θα πρέπει να διενεργείται επικύρωση σύμφωνα με αυτές τις αρχές, όταν η ασβεστική άσβεστος (CaO), η οποία χρησιμοποιήθηκε για τη διεργασία που είχε αξιολογηθεί από την EFSA, αντικαθίσταται από δολομιτική άσβεστο (CaOMgO). (16) Η EFSA, στη γνώμη που εξέδωσε στις 22 Σεπτεμβρίου 2010 σχετικά με την καταλυτική μέθοδο πολλαπλών σταδίων για την παραγωγή ανανεώσιμων καυσίμων, κατέληξε στο συμπέρασμα ότι η διεργασία μπορεί να θεωρηθεί ασφαλής, όταν τα τετηγμένα λίπη που προέρχονται από υλικά της κατηγορίας 2 και της κατηγορίας 3 χρησιμοποιούνται ως αρχικά υλικά και τα εν λόγω τετηγμένα λίπη έχουν μεταποιηθεί σύμφωνα με τις τυποποιημένες μεθόδους μεταποίησης ζωικών υποπροϊόντων. Ωστόσο, τα αποδεικτικά στοιχεία που προσκομίστηκαν δεν κατέστησαν εφικτό το συμπέρασμα ότι η διεργασία είναι επίσης ικανή να μετριάσει τους δυνητικούς κινδύνους ΜΣΕ που μπορεί να εμφανιστούν στα τετηγμένα λίπη που προέρχονται από υλικά της κατηγορίας 1. Κατά συνέπεια, η καταλυτική μέθοδος πολλαπλών σταδίων θα πρέπει να επιτρέπεται για τα τετηγμένα λίπη που προέρχονται από υλικά της κατηγορίας 2 και της κατηγορίας 3, ενώ θα πρέπει να απορρίπτεται για τα τετηγμένα λίπη που προέρχονται από υλικό της κατηγορίας 1. Αν και αυτή η απόρριψη δεν αποτρέπει τον αιτούντα από την υποβολή περαιτέρω αποδεικτικών στοιχείων στην EFSA για νέα αξιολόγηση, η χρήση τετηγμένων λιπών που προέρχονται από υλικό της κατηγορίας 1 θα πρέπει να απαγορευτεί για τη διεργασία, όσο θα εκκρεμεί η αξιολόγηση. (17) Το παράρτημα IV του κανονισμού (ΕΕ) αριθ. 142/2011 θα πρέπει να τροποποιηθεί ώστε να ληφθούν υπόψη τα συμπεράσματα των τριών επιστημονικών γνωμών της EFSA. (18) Ο κανονισμός (ΕΚ) αριθ. 1069/2009 προβλέπει τη λήψη μέτρων εφαρμογής για τον μετασχηματισμό ζωικών υποπροϊόντων σε βιοαέριο ή λίπασμα. Όταν τα ζωικά υποπροϊόντα αναμειγνύονται σε μονάδα παραγωγής βιοαερίου ή σε μονάδα λιπασματοποίησης με υλικά μη ζωικής προέλευσης ή με άλλα υλικά τα οποία δεν καλύπτονται από τον εν λόγω κανονισμό, η αρμόδια αρχή θα πρέπει να έχει το δικαίωμα να επιτρέπει τη λήψη αντιπροσωπευτικών δειγμάτων μετά την παστερίωση και πριν από την ανάμειξη, ώστε να ελέγχει τη συμμόρφωσή τους με μικροβιολογικά κριτήρια. Η λήψη αυτών των δειγμάτων θα πρέπει να αποδεικνύει κατά πόσον η παστερίωση ζωικών υποπροϊόντων έχει μετριάσει τους μικροβιολογικούς κινδύνους στα ζωικά υποπροϊόντα που πρόκειται να μετασχηματιστούν. (19) Κατά συνέπεια, το παράρτημα V του κανονισμού (ΕΕ) αριθ. 142/2011 θα πρέπει να τροποποιηθεί αναλόγως. (20) Ο κανονισμός (ΕΚ) αριθ. 1069/2009 προβλέπει την υιοθέτηση τυποποιημένης μορφής όσον αφορά τις αιτήσεις για εναλλακτικές μεθόδους χρήσης ή απόρριψης ζωικών υποπροϊόντων ή παράγωγων προϊόντων. Η μορφή αυτή θα χρησιμοποιείται από τους ενδιαφερομένους όταν υποβάλλουν αίτηση για την έγκριση τέτοιων μεθόδων. (21) Η EFSA, κατόπιν αιτήματος της Επιτροπής, εξέδωσε επιστημονική γνώμη στις 7 Ιουλίου 2010 σχετικά με δήλωση για την παροχή τεχνικής βοήθειας ως προς τη μορφή των αιτήσεων για νέες εναλλακτικές μεθόδους όσον αφορά τα ζωικά υποπροϊόντα (7). Στη δήλωση αυτή, η EFSA συνιστά, ιδίως, περαιτέρω διευκρινίσεις σχετικά με τα στοιχεία που θα πρέπει να προσκομίζουν οι ενδιαφερόμενοι όταν υποβάλλουν αίτηση για την έγκριση νέας εναλλακτικής μεθόδου. (22) Λαμβανομένων υπόψη των συστάσεων της εν λόγω επιστημονικής γνώμης, η τυποποιημένη μορφή των αιτήσεων για νέες εναλλακτικές μεθόδους που καθορίζεται στο παράρτημα VII του κανονισμού (ΕΕ) αριθ. 142/2011 θα πρέπει να τροποποιηθεί. (23) Αφού τα ανανεώσιμα καύσιμα από την καταλυτική μέθοδο πολλαπλών σταδίων μπορούν επίσης να παραχθούν από εισαγόμενα τετηγμένα λίπη, θα πρέπει να διευκρινιστούν οι απαιτήσεις εισαγωγής για τα εν λόγω λίπη, καθώς και οι όροι που καθορίζονται στο υγειονομικό πιστοποιητικό το οποίο πρέπει να συνοδεύει τις αποστολές τετηγμένων λιπών στο σημείο εισόδου στην Ένωση όπου πραγματοποιούνται οι κτηνιατρικοί έλεγχοι. Ως εκ τούτου, θα πρέπει να τροποποιηθούν αναλόγως τα παραρτήματα XIV και XV του κανονισμού (ΕΕ) αριθ. 142/2011. (24) Κατά συνέπεια, το άρθρο 3, τα παραρτήματα II, IV, V, VII, VIII και XI, καθώς και τα παραρτήματα XIII έως XVI θα πρέπει να τροποποιηθούν αναλόγως. (25) Θα πρέπει να οριστεί μεταβατική περίοδος μετά την έναρξη ισχύος του παρόντος κανονισμού, ώστε να καταστεί εφικτή η συνεχής εισαγωγή στην Ένωση τετηγμένων λιπών που δεν προορίζονται για κατανάλωση από τον άνθρωπο για σκοπούς εκτός της αλυσίδας ζωοτροφών, όπως προβλέπεται στον κανονισμό (ΕΕ) αριθ. 142/2011 πριν από τις τροποποιήσεις που εισάγονται με τον παρόντα κανονισμό. (26) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΕ) αριθ. 142/2011 τροποποιείται ως εξής: (1) Στο άρθρο 3, το σημείο ζ) αντικαθίσταται από τα εξής: «ζ) γούνες που πληρούν τις ειδικές απαιτήσεις για το τελικό σημείο του εν λόγω προϊόντος όπως ορίζονται στο παράρτημα XIII κεφάλαιο VΙΙΙ· η) ιχθυέλαιο για την παρασκευή φαρμάκων το οποίο πληροί τις ειδικές απαιτήσεις για το τελικό σημείο του εν λόγω προϊόντος όπως ορίζονται στο παράρτημα XIII κεφάλαιο ΧΙΙΙ· θ) βενζίνη και καύσιμα που πληρούν τις ειδικές απαιτήσεις για προϊόντα από την καταλυτική διεργασία πολλαπλών σταδίων για την παραγωγή ανανεώσιμων καυσίμων όπως αυτές ορίζονται στο παράρτημα IV κεφάλαιο IV τμήμα 3 παράγραφος 2 στοιχείο γ).» (2) Τα παραρτήματα II, IV, V, VII, VIII και XI και τα παραρτήματα XIII έως XVI τροποποιούνται σύμφωνα με το παράρτημα του παρόντος κανονισμού. Άρθρο 2 Για μεταβατική περίοδο έως τις 31 Ιανουαρίου 2012, οι αποστολές τετηγμένων λιπών που δεν προορίζονται για κατανάλωση από τον άνθρωπο οι οποίες πρόκειται να χρησιμοποιηθούν για σκοπούς εκτός της αλυσίδας ζωοτροφών και συνοδεύονται από υγειονομικό πιστοποιητικό υπογεγραμμένο και συμπληρωμένο σύμφωνα με το υπόδειγμα που παρατίθεται στο παράρτημα XV κεφάλαιο 10(B) του κανονισμού (ΕΕ) αριθ. 142/2011 πριν από την ημερομηνία έναρξης ισχύος του παρόντος κανονισμού, θα εξακολουθήσουν να γίνονται δεκτές για εισαγωγή στην Ένωση, με την προϋπόθεση ότι τα εν λόγω πιστοποιητικά έχουν συμπληρωθεί και υπογραφεί πριν από τις 30 Νοεμβρίου 2011. Άρθρο 3 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 29 Ιουλίου 2011.

Πολιτική για την υγεία


ΚΑΝΟΝΙΣΜΌΣ (EE) αριθ. 810/2010 ΤΗΣ ΕΠΙΤΡΟΠΉΣ της 15ης Σεπτεμβρίου 2010 για την τροποποίηση του κανονισμού (ΕΕ) αριθ. 206/2010 για τον καθορισμό καταλόγων τρίτων χωρών, περιοχών ή τμημάτων τους από τις οποίες επιτρέπονται οι εισαγωγές στην Ευρωπαϊκή Ένωση ορισμένων ζώων και νωπού κρέατος, καθώς και των απαιτήσεων κτηνιατρικής πιστοποίησης (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 92/65/ΕΟΚ του Συμβουλίου, της 13ης Ιουλίου 1992, που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα Ι του παραρτήματος Α της οδηγίας 90/425/ΕΟΚ (1), και ιδίως το άρθρο 17 παράγραφος 3 στοιχείο α), την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (2), και ιδίως την εισαγωγική φράση του άρθρου 8, το άρθρο 8 σημείο 1 πρώτο εδάφιο και το άρθρο 8 σημείο 4, το άρθρο 9 παράγραφος 2 και το άρθρο 9 παράγραφος 4 στοιχείο β), την οδηγία 2004/68/ΕΚ του Συμβουλίου, της 26ης Απριλίου 2004, σχετικά με τον καθορισμό κανόνων υγειονομικού ελέγχου για την εισαγωγή στην Κοινότητα και τη διαμετακόμιση μέσω αυτής ορισμένων ζώντων οπληφόρων ζώων, για την τροποποίηση των οδηγιών 90/426/ΕΟΚ και 92/65/ΕΟΚ και για την κατάργηση της οδηγίας 72/462/ΕΟΚ (3), και ιδίως το πρώτο και το δεύτερο εδάφιο του άρθρου 3 παράγραφος 1, το πρώτο εδάφιο του άρθρου 6 παράγραφος 1, του άρθρου 7 στοιχείο ε), το άρθρο 8, το πρώτο εδάφιο του άρθρου 10 και το άρθρο 13 παράγραφος 1, Εκτιμώντας τα ακόλουθα: (1) Ο κανονισμός (ΕΕ) αριθ. 206/2010 (4) καθορίζει τις απαιτήσεις κτηνιατρικής πιστοποίησης για την εισαγωγή στην Ένωση ορισμένων αποστολών ζώντων ζώων ή νωπού κρέατος. Καθορίζει επίσης τους καταλόγους τρίτων χωρών, περιοχών ή τμημάτων τους από τις οποίες οι εν λόγω αποστολές μπορούν να εισέλθουν στην Ένωση. (2) Ο κανονισμός (ΕΕ) αριθ. 206/2010 προβλέπει ότι οι αποστολές νωπού κρέατος το οποίο προορίζεται για ανθρώπινη κατανάλωση εισάγονται στην Ένωση μόνον αν προέρχονται από τρίτες χώρες, περιοχές ή τμήματά τους που απαριθμούνται στο μέρος 1 του παραρτήματος II του εν λόγω κανονισμού για τις οποίες υπάρχει υπόδειγμα κτηνιατρικού πιστοποιητικού που αντιστοιχεί στην εν λόγω αποστολή που παρατίθεται στο εν λόγω μέρος. Επιπλέον, αυτές οι αποστολές πρέπει να συμμορφώνονται με τις απαιτήσεις που ορίζονται στο αντίστοιχο κτηνιατρικό πιστοποιητικό το οποίο πρέπει να συντάσσεται σύμφωνα με τα υποδείγματα που ορίζονται στο μέρος 2 του εν λόγω παραρτήματος. (3) Επιπλέον, ο κανονισμός (ΕΕ) αριθ. 206/2010 προβλέπει ότι οι αποστολές ορισμένων ειδών μελισσών μπορούν να εισάγονται στην Ένωση από τρίτες χώρες ή περιοχές που απαριθμούνται στο μέρος 1 του παραρτήματος II του εν λόγω κανονισμού στις οποίες η παρουσία του μικρού κάνθαρου κυψελών (Aethina tumida) είναι υποχρεωτικά κοινοποιήσιμη σε ολόκληρη την περιοχή της τρίτης χώρας ή στη συγκεκριμένη περιοχή. Ωστόσο, οι αποστολές μελισσών μπορούν να εισάγονται στην Ένωση από τμήμα τρίτης χώρας ή περιοχή που απαριθμούνται στο εν λόγω μέρος 1, που είναι γεωγραφικά και επιδημιολογικά απομονωμένο τμήμα ή περιοχή της τρίτης χώρας και απαριθμείται στην τρίτη στήλη του πίνακα στο τμήμα 1 του μέρους 1 του παραρτήματος IV. Η πολιτεία της Χαβάης απαριθμείται σήμερα στην εν λόγω στήλη. (4) Ο κανονισμός (ΕΕ) αριθ. 206/2010 προβλέπει μεταβατική περίοδο μέχρι τις 30 Ιουνίου 2010, στη διάρκεια της οποίας μπορούν να εξακολουθήσουν να εισάγονται στην Ένωση αποστολές ζώντων ζώων και νωπού κρέατος που προορίζονται για ανθρώπινη κατανάλωση και συνοδεύονται από κτηνιατρικά πιστοποιητικά τα οποία εκδόθηκαν σύμφωνα με τους ισχύοντες κανόνες πριν από την έναρξη ισχύος του εν λόγω κανονισμού. (5) Λόγω ορισμένων λαθών μεταφοράς στη δημοσιευμένη έκδοση του κανονισμού (ΕΕ) αριθ. 206/2010, ιδίως στα υποδείγματα πιστοποιητικών που ορίζονται στα παραρτήματα του εν λόγω κανονισμού, ο κανονισμός δημοσιεύθηκε εκ νέου στην Επίσημη Εφημερίδα (5). Η μεταβατική περίοδος που προβλέπεται στον κανονισμό (ΕΕ) αριθ. 206/2010 πρέπει συνεπώς να παραταθεί για να ληφθεί υπόψη η περίοδος ανάμεσα στην αρχική δημοσίευση του εν λόγω κανονισμού και την επαναδημοσίευση της διορθωμένης έκδοσης. (6) Η Αργεντινή ζήτησε την άδεια να εξάγει στην Ένωση αποστεωμένο και σιτεμένο κρέας άγριων ελαφιών· πρόκειται για ζώα από εγκεκριμένη από την ΕΕ περιοχή απαλλαγμένη από τον αφθώδη πυρετό με εμβολιασμό (AR-1). Η εν λόγω τρίτη χώρα παρείχε επίσης επαρκείς εγγυήσεις για την υγεία των ζώων προς υποστήριξη αυτού του αιτήματός της. Το υπόδειγμα κτηνιατρικού πιστοποιητικού RUW θα πρέπει συνεπώς να επισημαίνεται στη στήλη 4 του πίνακα στο μέρος 1 του παραρτήματος II του κανονισμού (ΕΕ) αριθ. 206/2010 για το τμήμα της περιοχής της Αργεντινής που αναφέρεται ως AR-1 στη δεύτερη στήλη του εν λόγω μέρους. (7) Με την προϋπόθεση ότι τηρούνται οι κανόνες της ΕΕ για την υγεία των ζώων και ιδίως ότι μπορεί να εξασφαλιστεί ότι τα βοοειδή και τα αιγοπρόβατα που συλλέγονται σε κέντρα συγκέντρωσης, συμπεριλαμβανομένων των αγορών, έχουν την ίδια κατάσταση υγείας μέσω κατάλληλου συστήματος ταυτοποίησης και ιχνηλασιμότητας των ζώων, τα εν λόγω ζώα που προορίζονται για σφαγή για την παραγωγή νωπού κρέατος προς εξαγωγή στην Ένωση θα μπορούσαν να προέρχονται από ένα κέντρο συλλογής και μετά να αποστέλλονται απευθείας στο εγκεκριμένο σφαγείο. Το σύστημα ταυτοποίησης και ιχνηλασιμότητας ζώων της Ναμίμπια φαίνεται να εξασφαλίζει ότι τα ζώα σε τέτοια κέντρα συγκέντρωσης έχουν την ίδια κατάσταση υγείας όσον αφορά τις απαιτήσεις εξαγωγής στην ΕΕ και μπορούν να εκπληρώσουν τις συμπληρωματικές εγγυήσεις (J) όπως αναφέρεται στην αντίστοιχη στήλη στο μέρος 1 του παραρτήματος II του παρόντος κανονισμού. (8) Στις 5 Μαΐου 2010, οι Ηνωμένες Πολιτείες της Αμερικής κοινοποίησαν στην Επιτροπή την εμφάνιση εστιών μικρού κανθάρου κυψελών σε μέρη της Πολιτείας της Χαβάης. Η εισαγωγή αποστολών μελισσών από την εν λόγω πολιτεία θα μπορούσε να αποτελέσει σοβαρό κίνδυνο για τους πληθυσμούς μελισσών στην Ένωση. Αναλόγως, η απαρίθμηση της πολιτείας της Χαβάης στην τρίτη στήλη του πίνακα στο τμήμα 1 του μέρους 1 του παραρτήματος IV του κανονισμού (ΕΕ) αριθ. 206/2010 θα πρέπει να διαγραφεί από την εν λόγω ημερομηνία. (9) Επομένως, ο κανονισμός (ΕΕ) αριθ. 206/2010 πρέπει να τροποποιηθεί αναλόγως. (10) Είναι αναγκαίο να χορηγηθεί μεταβατική περίοδος προκειμένου να δοθεί στα κράτη μέλη και στη βιομηχανία επαρκής χρόνος να λάβουν τα αναγκαία μέτρα για να συμμορφωθούν με τις απαιτήσεις που καθορίζονται στον κανονισμό (ΕΕ) αριθ. 206/2010, όπως τροποποιήθηκε με τον παρόντα κανονισμό, χωρίς διατάραξη του εμπορίου. (11) Είναι αναγκαίο ο παρών κανονισμός να έχει αναδρομική ισχύ για να αποφευχθεί κάθε περιττή διατάραξη του εμπορίου λόγω της πολύ πρόσφατης δημοσίευσης του διορθωτικού που αφορά ιδίως τα κτηνιατρικά πιστοποιητικά. (12) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΕ) αριθ. 206/2010 τροποποιείται ως εξής: (1) Το άρθρο 19 αντικαθίσταται από το ακόλουθο κείμενο: «Για μια μεταβατική περίοδο οι αποστολές αυτές ζώντων ζώων, εκτός από μέλισσες που προέρχονται από την Πολιτεία της Χαβάης, και νωπού κρέατος που προορίζεται για κατανάλωση από τον άνθρωπο και πιστοποιήθηκε πριν από τις 30 Νοεμβρίου 2010 σύμφωνα με τις αποφάσεις 79/542/ΕΟΚ και 2003/881/ΕΚ μπορούν να εξακολουθήσουν να εισάγονται στην Ένωση έως τις 31 Μαΐου 2011.» (2) Το παράρτημα II τροποποιείται σύμφωνα με το παράρτημα του παρόντος κανονισμού. (3) Στο παράρτημα IV μέρος 1, ο πίνακας στο τμήμα 1 αντικαθίσταται από τα ακόλουθα: «Χώρα/περιοχή Κωδικός τμήματος της χώρας/ περιοχής Περιγραφή τμήματος της χώρας/περιοχής US - Ηνωμένες Πολιτείες US-A Η πολιτεία της Χαβάης (6) Άρθρο 2 Για μια μεταβατική περίοδο, οι αποστολές νωπού κρέατος που προορίζεται για κατανάλωση από τον άνθρωπο για τις οποίες τα αντίστοιχα κτηνιατρικά πιστοποιητικά έχουν εκδοθεί πριν από τις 30 Νοεμβρίου 2010, σύμφωνα με τα υποδείγματα BOV και OVI, όπως ορίζεται στο μέρος 2 του παραρτήματος II του κανονισμού (ΕΕ) αριθ. 206/2010 πριν από τις τροποποιήσεις που εισάγονται από το άρθρο 1 παράγραφος 2 του παρόντος κανονισμού, μπορούν να εξακολουθήσουν να εισάγονται στην Ένωση έως τις 31 Μαΐου 2011. Άρθρο 3 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 15 Σεπτεμβρίου 2010.

Πολιτική για την υγεία

Εμπορικές πράξεις

Εμπορική νομοθεσία

ΤΕΛΩΝΕΙΑΚΗ ΝΟΜΟΘΕΣΙΑ


ΚΑΝΟΝΙΣΜΌΣ (ΕΕ) αριθ. 383/2010 ΤΗΣ ΕΠΙΤΡΟΠΉΣ της 5ης Μαΐου 2010 σχετικά με την απόρριψη της έγκρισης ορισμένων ισχυρισμών υγείας που διατυπώνονται για τα τρόφιμα, εξαιρουμένων όσων αφορούν τη μείωση του κινδύνου εκδήλωσης νόσου καθώς και την ανάπτυξη και υγεία των παιδιών (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1924/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τους ισχυρισμούς διατροφής και υγείας (1) που διατυπώνονται για τα τρόφιμα, και ιδίως το άρθρο 18 παράγραφος 5, Εκτιμώντας τα ακόλουθα: (1) Σύμφωνα με τον κανονισμό (ΕΚ) αριθ. 1924/2006, απαγορεύονται οι ισχυρισμοί υγείας για τα τρόφιμα αν δεν έχουν εγκριθεί από την Επιτροπή σύμφωνα με τον εν λόγω κανονισμό και αν δεν περιλαμβάνονται σε κατάλογο επιτρεπόμενων ισχυρισμών. (2) Ο κανονισμός (ΕΚ) αριθ. 1924/2006 προβλέπει επίσης ότι αιτήσεις για την έγκριση ισχυρισμών υγείας μπορούν να υποβάλλονται από υπεύθυνους επιχειρήσεων του κλάδου τροφίμων στην εθνική αρμόδια αρχή του κράτους μέλους. Η εθνική αρμόδια αρχή πρέπει να διαβιβάζει τις έγκυρες αιτήσεις στην Ευρωπαϊκή Αρχή για την Ασφάλεια των Τροφίμων (ΕΑΑΤ/ΕFSA), που στο εξής αναφέρεται ως «η Αρχή». (3) Η Αρχή, μόλις παραλάβει σχετική αίτηση, πρέπει να ενημερώσει χωρίς καθυστέρηση τα άλλα κράτη μέλη και την Επιτροπή και να εκδώσει γνώμη για τον εν λόγω ισχυρισμό υγείας. (4) Η Επιτροπή καλείται να αποφασίσει για την έγκριση των ισχυρισμών υγείας, λαμβάνοντας υπόψη τη γνώμη της Αρχής. (5) Σε συνέχεια της αίτησης που υπέβαλε η εταιρεία ELVIR S.A.S., στις 5 Ιουνίου 2008, σύμφωνα με το άρθρο 13 παράγραφος 5 του κανονισμού (ΕΚ) αριθ. 1924/2006, ζητήθηκε από την Αρχή να γνωμοδοτήσει σχετικά με ισχυρισμό υγείας που αφορά την επίδραση ενός γαλακτοκομικού προϊόντος, πλούσιου σε ίνες και πρωτεΐνες, στη μείωση της αίσθησης της πείνας (Ερώτηση αριθ. EFSA-Q-2008-396) (2). Ο ισχυρισμός που προτάθηκε από τον αιτούντα είχε την εξής διατύπωση: «Το παρόν προϊόν μειώνει την αίσθηση της πείνας». (6) Στις 19 Δεκεμβρίου 2008, η Επιτροπή και τα κράτη μέλη έλαβαν την επιστημονική γνώμη της Αρχής. Από τη γνώμη και την επακόλουθη διασαφήνιση της Αρχής, η Επιτροπή κατέληξε στο συμπέρασμα ότι, με βάση τα υποβαλλόμενα στοιχεία, δεν ήταν δυνατό να διαπιστωθεί σχέση αιτίου και αιτιατού μεταξύ της κατανάλωσης του γαλακτοκομικού προϊόντος, πλούσιου σε ίνες και πρωτεΐνες, και της μείωσης της αίσθησης της πείνας που να έχει ευεργετική επίδραση από διατροφική ή φυσιολογική άποψη όσον αφορά την πρόσληψη ενέργειας από τρόφιμα. Λαμβάνοντας αυτό υπόψη, η μόνιμη επιτροπή για την τροφική αλυσίδα και την υγεία των ζώων, στη συνεδρίασή της, στις 27 Απριλίου 2009, κατέληξε στο συμπέρασμα ότι ο ισχυρισμός υγείας πρέπει να υποβληθεί σε περαιτέρω εξέταση και η Επιτροπή υπέβαλε στις 24 Ιουνίου 2009 αίτηση στην Αρχή για την παροχή επιπλέον πληροφοριών σχετικά με ορισμένα στοιχεία όσον αφορά την υποβληθείσα αίτηση. (7) Στις 22 Ιουλίου 2009, η Επιτροπή και τα κράτη μέλη έλαβαν την απάντηση από την Αρχή στην οποία διασαφηνίζεται ότι η επίδραση που παρατηρήθηκε δεν μπορούσε να αποδοθεί μόνο στο τρόφιμο που εξετάστηκε λόγω έλλειψης πληροφοριών σχετικά με τις διατροφικές συνθήκες των μελετών. Συνεπώς, ο εν λόγω ισχυρισμός υγείας δεν μπορεί να θεωρηθεί ότι συμμορφώνεται με τις απαιτήσεις του κανονισμού (ΕΚ) αριθ. 1924/2006 και δεν πρέπει να εγκριθεί. (8) Κατά τον καθορισμό των μέτρων που προβλέπονται στον παρόντα κανονισμό συνεκτιμήθηκαν τα σχόλια που υπέβαλαν οι αιτούντες και το κοινό στην Επιτροπή, σύμφωνα με το άρθρο 16 παράγραφος 6 του κανονισμού (ΕΚ) αριθ. 1924/2006. (9) Οι ισχυρισμοί υγείας που αναφέρονται στο άρθρο 13 παράγραφος 1 στοιχείο γ) του κανονισμού (ΕΚ) αριθ. 1924/2006 υπόκεινται στα μεταβατικά μέτρα που καθορίζονται στο άρθρο 28 παράγραφος 6 του εν λόγω κανονισμού μόνον αν συμμορφώνονται με τους όρους που αναφέρονται σ’ αυτό, μεταξύ των οποίων και ο όρος ότι οι αιτήσεις για ισχυρισμούς υγείας που δεν υπόκεινται σε αξιολόγηση και έγκριση σε κάποιο κράτος μέλος πρέπει να υποβληθούν πριν από τις 19 Ιανουαρίου 2008. Επειδή η αίτηση για τον ισχυρισμό υγείας που αποτελεί αντικείμενο του παρόντος κανονισμού δεν υποβλήθηκε πριν από την εν λόγω ημερομηνία, δεν μπορεί να επωφεληθεί από τη μεταβατική περίοδο που προβλέπεται στο άρθρο 28 παράγραφος 6 του εν λόγω κανονισμού. (10) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ενώ ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σε αυτά, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Οι ισχυρισμοί υγείας που παρατίθενται στο παράρτημα του παρόντος κανονισμού δεν περιλαμβάνονται στον κοινοτικό κατάλογο επιτρεπόμενων ισχυρισμών που προβλέπεται στο άρθρο 13 παράγραφος 3 του κανονισμού (ΕΚ) αριθ. 1924/2006. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 5 Μαΐου 2010.

Πολιτική για την υγεία

ΑΓΟΡΑΝΟΜΙΚΗ ΝΟΜΟΘΕΣΙΑ


ΚΑΝΟΝΙΣΜΌΣ (ΕΕ) αριθ. 286/2010 ΤΗΣ ΕΠΙΤΡΟΠΉΣ της 6ης Απριλίου 2010 για τροποποίηση του κανονισμού (ΕΚ) αριθ. 88/2007 σχετικά με την κοινοποίηση στατιστικών στοιχείων όσον αφορά τις ποσότητες ζυμαρικών Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1216/2009 του Συμβουλίου, της 30ής Νοεμβρίου 2009, για τον καθορισμό του καθεστώτος συναλλαγών που εφαρμόζεται για ορισμένα εμπορεύματα που προέρχονται από τη μεταποίηση γεωργικών προϊόντων (1), και ιδίως το άρθρο 8 παράγραφος 3 και άρθρο 19, Εκτιμώντας τα ακόλουθα: (1) Ο κανονισμός (ΕΚ) αριθ. 88/2007 της Επιτροπής, της 12ης Δεκεμβρίου 2006, για τις ειδικές λεπτομέρειες εφαρμογής του καθεστώτος επιστροφών κατά την εξαγωγή για τα σιτηρά που εξάγονται υπό μορφή ζυμαρικών που υπάγονται στους κωδικούς ΣΟ 1902 11 00 και 1902 19 (2) ορίζει ότι τα ζυμαρικά που υπάγονται στους προαναφερόμενους κωδικούς και εξάγονται στις Ηνωμένες Πολιτείες της Αμερικής συνοδεύονται από πιστοποιητικό (πιστοποιητικό P2) που να αναφέρει ότι απολαύουν του ποσοστού επιστροφής που εφαρμόζεται σε περίπτωση εξαγωγής προς τις Ηνωμένες Πολιτείες της Αμερικής για τα βασικά προϊόντα που υπάγονται στον τομέα των σιτηρών και έχουν χρησιμοποιηθεί για την επεξεργασία τους. Ο εν λόγω κανονισμός προβλέπει επίσης ότι οι αρμόδιες υπηρεσίες των κρατών μελών πρέπει να κοινοποιούν στην Επιτροπή τα αναγκαία στατιστικά στοιχεία. (2) Προκειμένου να μειωθούν οι επιβαρύνσεις διοικητικής φύσης, είναι σκόπιμο να προβλεφθεί η δυνατότητα για τις αρμόδιες αρχές των κρατών μελών να μην κοινοποιούν τα στατιστικά στοιχεία, αν η επιστροφή για τα βασικά γεωργικά προϊόντα του τομέα σιτηρών που χρησιμοποιήθηκαν για την παραγωγή ζυμαρικών και υπάγονται στους προαναφερόμενους κωδικούς ΣΟ είτε έχει ανασταλεί ή είναι μηδενική. (3) Ο κανονισμός (ΕΚ) αριθ. 88/2007 πρέπει συνεπώς να τροποποιηθεί. (4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης των οριζόντιων θεμάτων που σχετίζονται με τις συναλλαγές μεταποιημένων γεωργικών προϊόντων που δεν υπάγονται στο παράρτημα I της συνθήκης, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το άρθρο 6 του κανονισμού (ΕΚ) αριθ. 88/2007 αντικαθίσταται από το ακόλουθο κείμενο: «Άρθρο 6 1. Οι αρμόδιες αρχές των κρατών μελών κοινοποιούν στην Επιτροπή, το αργότερο στο τέλος κάθε μήνα, τα στατιστικά στοιχεία που αφορούν τις ανά κωδικούς ΣΟ ποσότητες ζυμαρικών, προσδιορίζοντας τις ποσότητες για τις οποίες προβλέπεται καταβολή επιστροφής κατά την εξαγωγή και τις ποσότητες για τις οποίες δεν προβλέπεται η εν λόγω επιστροφή και για τις οποίες εκδόθηκαν πιστοποιητικά κατά τον προηγούμενο μήνα, στην παρακάτω διεύθυνση: Commission européenne Direction générale Entreprises et Industrie Régime “Hors annexe I” B-1049 Bruxelles. 2. Αν η επιστροφή για τα βασικά γεωργικά προϊόντα του τομέα σιτηρών που χρησιμοποιήθηκαν για την παραγωγή ζυμαρικών και υπάγονται στους κωδικούς ΣΟ 1902 11 00 και 1902 19 είτε έχει ανασταλεί ή είναι μηδενική, οι αρμόδιες αρχές των κρατών μελών μπορούν να μην κοινοποιήσουν τα στατιστικά στοιχεία που προβλέπονται στην παράγραφο 1.» Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 6 Απριλίου 2010.

Εμπορικές πράξεις

Εμπορική νομοθεσία

ΤΕΛΩΝΕΙΑΚΗ ΝΟΜΟΘΕΣΙΑ


ΑΠΌΦΑΣΗ ΤΗΣ ΕΠΙΤΡΟΠΉΣ της 19ης Ιανουαρίου 2011 σχετικά με την ισοδυναμία των συστημάτων δημόσιας εποπτείας, διασφάλισης ποιότητας, ερευνών και κυρώσεων ορισμένων τρίτων χωρών για τους ελεγκτές και τις ελεγκτικές οντότητες, καθώς και για μεταβατική περίοδο για τις δραστηριότητες ελέγχου των ελεγκτών και των ελεγκτικών αρχών ορισμένων τρίτων χωρών στην Ευρωπαϊκή Ένωση [κοινοποιηθείσα υπό τον αριθμό Ε(2011) 117] (Κείμενο που παρουσιάζει ενδιαφέρον για τον ΕΟΧ) (2011/30/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2006/43/ΕΚ του Ευρωπαϊκού Κοινοβουλίου και του Συμβουλίου, της 17ης Μαΐου 2006, για τους υποχρεωτικούς ελέγχους των ετήσιων και των ενοποιημένων λογαριασμών, για την τροποποίηση των οδηγιών του Συμβουλίου 78/660/ΕΟΚ και 83/349/ΕΟΚ και για την κατάργηση της οδηγίας 84/253/ΕΟΚ του Συμβουλίου (1), και ιδίως το άρθρο 46 παράγραφος 2, Εκτιμώντας τα ακόλουθα: (1) Σύμφωνα με το άρθρο 45 παράγραφος 1 της οδηγίας 2006/43/ΕΚ, οι αρμόδιες αρχές των κρατών μελών εγγράφουν στο μητρώο τους όλους τους ελεγκτές και τις ελεγκτικές οντότητες που υποβάλλουν έκθεση ελέγχου σχετικά με ετήσιους ή ενοποιημένους λογαριασμούς ορισμένων εταιρειών που έχουν συσταθεί εκτός της Κοινότητας, των οποίων οι μεταβιβάσιμοι τίτλοι είναι εισηγμένοι για διαπραγμάτευση σε οργανωμένη αγορά εντός της Κοινότητας. Το άρθρο 45 παράγραφος 3 της οδηγίας 2006/43/ΕΚ απαιτεί από τα κράτη μέλη να υποβάλλουν τους εγγεγραμμένους στο μητρώο τους εν λόγω ελεγκτές και ελεγκτικές οντότητες στα εθνικά συστήματα εποπτείας, διασφάλισης ποιότητας, ερευνών και κυρώσεων. (2) Η απόφαση 2008/627/ΕΚ της Επιτροπής, της 29ης Ιουλίου 2008, σχετικά με μεταβατική περίοδο για τις δραστηριότητες λογιστικού ελέγχου ορισμένων ελεγκτών και ελεγκτικών οντοτήτων από τρίτες χώρες (2) επέτρεψε στους ελεγκτές και στις ελεγκτικές οντότητες από τις τρίτες χώρες που αναφέρονται στο παράρτημα της εν λόγω απόφασης να συνεχίσουν τις δραστηριότητές τους στην Ευρωπαϊκή Ένωση σε σχέση με τις εκθέσεις ελέγχου που αφορούν τους ετήσιους ή ενοποιημένους λογαριασμούς για τα οικονομικά έτη που αρχίζουν κατά τη διάρκεια της περιόδου από τις 29 Ιουνίου 2008 έως την 1η Ιουλίου 2010. (3) Η Επιτροπή διενήργησε αξιολογήσεις των συστημάτων δημόσιας εποπτείας, διασφάλισης ποιότητας, ερευνών και κυρώσεων για τους ελεγκτές και τις ελεγκτικές οντότητες των τρίτων χωρών και εδαφών που απαριθμούνται στο παράρτημα της απόφασης 2008/627/ΕΚ. Οι αξιολογήσεις διενεργήθηκαν με τη βοήθεια της Ευρωπαϊκής Ομάδας Φορέων Εποπτείας Ελεγκτών. Οι αρχές που διέπουν τα συστήματα δημόσιας εποπτείας, διασφάλισης ποιότητας, ερευνών και κυρώσεων για τους ελεγκτές και τις ελεγκτικές οντότητες των εν λόγω τρίτων χωρών και εδαφών αξιολογήθηκαν με βάση τα κριτήρια που ορίζονται στα άρθρα 29, 30 και 32 της οδηγίας 2006/43/ΕΚ, η οποία διέπει τα συστήματα δημόσιας εποπτείας, διασφάλισης ποιότητας, ερευνών και κυρώσεων για τους ελεγκτές και τις ελεγκτικές οντότητες των κρατών μελών. Ο απώτερος στόχος της συνεργασίας μεταξύ των συστημάτων δημόσιας εποπτείας, διασφάλισης ποιότητας, ερευνών και κυρώσεων για τους ελεγκτές και τις ελεγκτικές οντότητες των κρατών μελών και των τρίτων χωρών θα πρέπει να είναι η επίτευξη αμοιβαίας εμπιστοσύνης στα συστήματα εποπτείας αυτών των χωρών βάσει της ισοδυναμίας των εν λόγω συστημάτων. (4) Σύμφωνα με τις αξιολογήσεις αυτές φαίνεται ότι οι χώρες Αυστραλία, Καναδάς, Κίνα, Κροατία, Ιαπωνία, Σιγκαπούρη, Νότια Αφρική, Νότια Κορέα και Ελβετία διαθέτουν συστήματα δημόσιας εποπτείας, διασφάλισης ποιότητας, ερευνών και κυρώσεων για τους ελεγκτές και τις ελεγκτικές οντότητες που λειτουργούν με κανόνες παρόμοιους με εκείνους που ορίζονται στα άρθρα 29, 30 και 32 της οδηγίας 2006/43/ΕΚ. Ως εκ τούτου, είναι σκόπιμο να θεωρηθούν τα συστήματα εποπτείας, διασφάλισης ποιότητας, ερευνών και κυρώσεων για τους ελεγκτές και τις ελεγκτικές οντότητες των εν λόγω τρίτων χωρών ισοδύναμα με τα συστήματα δημόσιας εποπτείας, διασφάλισης ποιότητας, ερευνών και κυρώσεων για τους ελεγκτές και τις ελεγκτικές οντότητες των κρατών μελών. (5) Όσον αφορά τη Νότια Αφρική, η νομοθεσία της απαιτεί την προηγούμενη συγκατάθεση του ελεγκτή ή της ελεγκτικής εταιρείας για τη διαβίβαση πληροφοριών από τις αρμόδιες αρχές στη Νότιας Αφρική προς τις αρμόδιες αρχές στα κράτη μέλη. Η συγκεκριμένη απαίτηση προηγούμενης συγκατάθεσης ενδέχεται να δυσχεράνει την αποτελεσματική εφαρμογή του άρθρου 46 παράγραφος 1 της οδηγίας 2006/43/ΕΚ. Κατά συνέπεια, έως ότου επέλθουν οι αναγκαίες αλλαγές στη νομοθεσία της Νότιας Αφρικής, οι αρμόδιες αρχές των κρατών μελών θα πρέπει να απαιτούν από τους ελεγκτές και τις ελεγκτικές οντότητες να παραιτούνται του δικαιώματός τους της προηγούμενης συγκατάθεσης, κατά την καταχώριση ελεγκτών και ελεγκτικών οντοτήτων που υποβάλλουν εκθέσεις ελέγχου εταιρειών οι οποίες έχουν συσταθεί στη Νότια Αφρική. (6) Οι Ηνωμένες Πολιτείες της Αμερικής διαθέτουν σύστημα δημόσιας εποπτείας, διασφάλισης ποιότητας, ερευνών και κυρώσεων για τους ελεγκτές και τις ελεγκτικές οντότητες το οποίο λειτουργεί με κανόνες παρόμοιους με εκείνους που ορίζονται στα άρθρα 29, 30 και 32 της οδηγίας 2006/43/ΕΚ. Εντούτοις, οι αρμόδιες αρχές των Ηνωμένων Πολιτειών της Αμερικής δεν θεωρούν ότι ο απώτερος στόχος της συνεργασίας με κράτη μέλη είναι η επίτευξη αμοιβαίας εμπιστοσύνης με τις αρμόδιες αρχές για τα συστήματα δημόσιας εποπτείας, διασφάλισης ποιότητας, ερευνών και κυρώσεων για τους ελεγκτές και τις ελεγκτικές εταιρείες των κρατών μελών. Ενόσω δεν υπάρχει αμοιβαία εμπιστοσύνη, οι διατάξεις του άρθρου 46 παράγραφος 1 δεν είναι δυνατόν να εφαρμοστούν πλήρως και σε μόνιμη βάση από τα κράτη μέλη για τους ελεγκτές και τις ελεγκτικές οντότητες που υποβάλλουν έκθεση ελέγχου σχετικά με ετήσιους ή ενοποιημένους λογαριασμούς εταιρειών που έχουν συσταθεί στις Ηνωμένες Πολιτείες της Αμερικής. Κατά συνέπεια, τα συστήματα δημόσιας εποπτείας, διασφάλισης ποιότητας, ερευνών και κυρώσεων για τους ελεγκτές και τις ελεγκτικές οντότητες των Ηνωμένων Πολιτειών της Αμερικής θα πρέπει να επανεξεταστούν, ώστε να εκτιμηθεί η πρόοδος στην επίτευξη αμοιβαίας εμπιστοσύνης. Για τους λόγους αυτούς, η παρούσα απόφαση θα πρέπει να είναι χρονικά περιορισμένη και να παύσει να εφαρμόζεται στις 31 Ιουλίου 2013 όσον αφορά τα συστήματα δημόσιας εποπτείας, διασφάλισης ποιότητας, ερευνών και κυρώσεων για τους ελεγκτές και τις ελεγκτικές οντότητες των Ηνωμένων Πολιτειών της Αμερικής. (7) Μόλις η Επιτροπή λάβει απόφαση περί αναγνώρισης της ισοδυναμίας των συστημάτων δημόσιας εποπτείας, διασφάλισης ποιότητας, ερευνών και κυρώσεων για τους ελεγκτές και τις ελεγκτικές οντότητες τρίτης χώρας ή εδάφους, για τους σκοπούς του άρθρου 46 παράγραφος 1 της οδηγίας 2006/43/ΕΚ, τα κράτη μέλη δύνανται να μην εφαρμόζουν ή να τροποποιούν, στη βάση της αμοιβαιότητας, τις απαιτήσεις του άρθρου 45 παράγραφοι 1 και 3 σε σχέση με τους ελεγκτές και τις ελεγκτικές οντότητες της οικείας τρίτης χώρας ή εδάφους. Οι όροι υπό τους οποίους δεν θα εφαρμόζονται ή θα τροποποιηθούν οι απαιτήσεις του άρθρου 45 παράγραφοι 1 και 3 πρέπει να καθοριστούν σε συμφωνία συνεργασίας, όπως αναφέρεται στο άρθρο 46 παράγραφος 3 της οδηγίας 2006/43/ΕΚ, μεταξύ του κράτους μέλους και της οικείας τρίτης χώρας ή του οικείου εδάφους και να κοινοποιηθούν στην Επιτροπή. (8) Οι χώρες και τα εδάφη Αμπού Ντάμπι, Βραζιλία, Διεθνές Χρηματοοικονομικό Κέντρο Ντουμπάι, Γκέρνζυ, Χονγκ Κονγκ, Ινδία, Ινδονησία, Νήσος του Μαν, Τζέρσεϋ, Μαλαισία, Μαυρίκιος, Ρωσία, Ταϊβάν, Ταϊλάνδη και Τουρκία έχουν θεσπίσει ή βρίσκονται σε διαδικασία θέσπισης συστημάτων δημόσιας εποπτείας, διασφάλισης ποιότητας, ερευνών και κυρώσεων για τους ελεγκτές και τις ελεγκτικές οντότητες. Ωστόσο, οι πληροφορίες σχετικά με τη λειτουργία και τους κανόνες που διέπουν τα εν λόγω συστήματα δεν είναι επαρκείς. Για να διενεργηθεί περαιτέρω αξιολόγηση προκειμένου να ληφθεί τελική απόφαση ισοδυναμίας με τα εν λόγω συστήματα, χρειάζονται πρόσθετες πληροφορίες από τις εν λόγω τρίτες χώρες και εδάφη. Ως εκ τούτου, είναι σκόπιμο να παραταθεί η μεταβατική περίοδος η οποία χορηγήθηκε με την απόφαση 2008/627/ΕΚ όσον αφορά τους ελεγκτές και τις ελεγκτικές οντότητες που υποβάλλουν έκθεση ελέγχου σχετικά με ετήσιους ή ενοποιημένους λογαριασμούς εταιρειών που έχουν συσταθεί στις εν λόγω τρίτες χώρες και εδάφη. (9) Μολονότι η Αίγυπτος δεν είχε περιληφθεί στην απόφαση 2008/627/ΕΚ, εν τω μεταξύ θέσπισε σύστημα δημόσιας εποπτείας, διασφάλισης ποιότητας, ερευνών και κυρώσεων για τους ελεγκτές και τις ελεγκτικές οντότητες. Για να διενεργηθεί περαιτέρω αξιολόγηση προκειμένου να ληφθεί τελική απόφαση ισοδυναμίας όσον αφορά την Αίγυπτο, χρειάζονται πρόσθετες πληροφορίες από την εν λόγω τρίτη χώρα. Συνεπώς, είναι σκόπιμο να περιληφθούν στη μεταβατική περίοδο οι ελεγκτές και οι ελεγκτικές οντότητες που υποβάλλουν έκθεση ελέγχου σχετικά με τους ετήσιους ή ενοποιημένους λογαριασμούς εταιρειών που έχουν συσταθεί στην Αίγυπτο. (10) Οι χώρες και τα εδάφη Βερμούδες, Νήσοι Καϋμάν, Ισραήλ και Νέα Ζηλανδία δεν διαθέτουν ακόμη σύστημα δημόσιας εποπτείας, διασφάλισης ποιότητας, ερευνών και κυρώσεων για τους ελεγκτές και τις ελεγκτικές οντότητες. Ωστόσο, οι εν λόγω τρίτες χώρες και εδάφη ανέλαβαν σαφή δημόσια δέσμευση έναντι της Επιτροπής με συγκεκριμένο σχέδιο δράσης για τη θέσπιση συστήματος δημόσιας εποπτείας, διασφάλισης ποιότητας, ερευνών και κυρώσεων για τους ελεγκτές και τις ελεγκτικές οντότητες με κανόνες ισοδύναμους με εκείνους που ορίζονται στα άρθρα 29, 30 και 32 της οδηγίας 2006/43/ΕΚ. Ως εκ τούτου, είναι σκόπιμο να παραταθεί η μεταβατική περίοδος η οποία χορηγήθηκε με την απόφαση 2008/627/ΕΚ όσον αφορά τους ελεγκτές και τις ελεγκτικές οντότητες που υποβάλλουν έκθεση ελέγχου σχετικά με ετήσιους ή ενοποιημένους λογαριασμούς εταιρειών που έχουν συσταθεί στις εν λόγω τρίτες χώρες και εδάφη. Ωστόσο, η Επιτροπή πρέπει να εξετάσει την πραγματοποιηθείσα το 2011 πρόοδο εκ μέρους των εν λόγω χωρών και εδαφών αναφορικά με τη θέσπιση νομοθεσίας για την καθιέρωση συστήματος δημόσιας εποπτείας, διασφάλισης ποιότητας, ερευνών και κυρώσεων για τους ελεγκτές και τις ελεγκτικές οντότητες και να αξιολογήσει την ανάγκη σμίκρυνσης της μεταβατικής περιόδου όσον αφορά τις εν λόγω τρίτες χώρες και εδάφη. (11) Οι ελεγκτές και οι ελεγκτικές οντότητες που υποβάλλουν έκθεση ελέγχου σχετικά με ετήσιους ή ενοποιημένους λογαριασμούς εταιρειών που έχουν συσταθεί στις χώρες Αργεντινή, Μπαχάμες, Χιλή, Καζακστάν, Μαρόκο, Μεξικό, Πακιστάν και Ουκρανία επωφελήθηκαν από τη μεταβατική περίοδο που χορηγήθηκε με την απόφαση 2008/627/ΕΚ. Έκτοτε, δεν έδωσαν πληροφορίες σχετικά με τα συστήματα ρύθμισης και εποπτείας που διαθέτουν στον τομέα των ελέγχων. Υπό αυτές τις συνθήκες, φαίνεται ότι οι εν λόγω τρίτες χώρες δεν προτίθενται να προχωρήσουν προς την κατεύθυνση της αναγνώρισης των συστημάτων ρύθμισης των ελέγχων τους από την Επιτροπή ως ισοδύναμων με τα συστήματα εποπτείας, διασφάλισης ποιότητας, ερευνών και κυρώσεων για τους ελεγκτές και τις ελεγκτικές οντότητες των κρατών μελών. Επομένως, η μεταβατική περίοδος που τους χορηγήθηκε με την απόφαση 2008/627/ΕΚ δεν θα πρέπει να παραταθεί για τους ελεγκτές και τις ελεγκτικές οντότητες που υποβάλλουν έκθεση ελέγχου σχετικά με τους ετήσιους ή ενοποιημένους λογαριασμούς εταιρειών που έχουν συσταθεί στις εν λόγω τρίτες χώρες. (12) Για την προστασία των επενδυτών, οι ελεγκτές και οι ελεγκτικές οντότητες που υποβάλλουν έκθεση ελέγχου σχετικά με ετήσιους ή ενοποιημένους λογαριασμούς εταιρειών οι οποίες έχουν συσταθεί στις τρίτες χώρες που απαριθμούνται στο παράρτημα της παρούσας απόφασης θα πρέπει να είναι σε θέση να συνεχίσουν τις ελεγκτικές δραστηριότητές τους στην Ευρωπαϊκή Ένωση κατά τη διάρκεια της μεταβατικής περιόδου χωρίς να εγγραφούν στα μητρώα βάσει του άρθρου 45 της οδηγίας 2006/43/ΕΚ μόνον εάν παράσχουν τις απαιτούμενες πληροφορίες. Εφόσον παράσχουν τις πληροφορίες, οι εν λόγω ελεγκτές και ελεγκτικές οντότητες θα πρέπει να είναι σε θέση να συνεχίσουν τις δραστηριότητές τους στην Ευρωπαϊκή Ένωση σε σχέση με τις εκθέσεις ελέγχου που αφορούν τους ετήσιους ή ενοποιημένους λογαριασμούς για τα οικονομικά έτη που αρχίζουν κατά τη διάρκεια της περιόδου από τις 2 Ιουλίου 2010 έως την 31η Ιουλίου 2012. Η παρούσα απόφαση δεν θα πρέπει να επηρεάσει τα δικαιώματα των κρατών μελών να εφαρμόζουν τα συστήματα ερευνών και κυρώσεων που χρησιμοποιούν στους εν λόγω ελεγκτές και ελεγκτικές οντότητες. (13) Όταν εταιρεία έχει συσταθεί σε μια από τις τρίτες χώρα ή τα εδάφη που αναφέρονται στο άρθρο 1 της παρούσας απόφασης, οι μεταβιβάσιμοι τίτλοι της οποίας είναι εισηγμένοι προς διαπραγμάτευση σε ρυθμιζόμενη αγορά κράτους μέλους, αλλά όχι στην τρίτη χώρα ή στο έδαφος όπου έχει συσταθεί, τα κράτη μέλη θα πρέπει να μεριμνούν ώστε όλες οι αναθέσεις ελέγχου σχετικά με τις οικονομικές καταστάσεις μιας τέτοιας εταιρείας να καλύπτονται από τις ρυθμίσεις συνεργασίας που έχουν συμφωνηθεί με την οικεία τρίτη χώρα ή το οικείο έδαφος για τον καθορισμό του συστήματος δημόσιας εποπτείας, διασφάλισης ποιότητας, ερευνών και κυρώσεων το οποίο θα εφαρμοστεί στους ελεγκτές των εν λόγω εταιρειών. Σε περίπτωση κατά την οποία τις ανωτέρω αναθέσεις ελέγχου έχει αναλάβει ελεγκτής ή ελεγκτική οντότητα άλλου κράτους μέλους, τα κράτη μέλη θα πρέπει να συνεργάζονται, προκειμένου να εξασφαλίσουν ότι η ανάθεση του ελέγχου περιλαμβάνεται στο πεδίο ενός εκ των συστημάτων τους δημόσιας εποπτείας, διασφάλισης ποιότητας, ερευνών και κυρώσεων. (14) Όταν εταιρεία έχει συσταθεί σε μια από τις τρίτες χώρα ή τα εδάφη που αναφέρονται στο παράρτημα της παρούσας απόφασης, οι μεταβιβάσιμοι τίτλοι της οποίας είναι εισηγμένοι προς διαπραγμάτευση σε ρυθμιζόμενη αγορά κράτους μέλους, αλλά όχι στην τρίτη χώρα ή στο έδαφος όπου έχει συσταθεί, τα κράτη μέλη θα πρέπει να συνεργάζονται με την οικεία τρίτη χώρα ή το οικείο έδαφος προκειμένου να εξασφαλίσουν ότι όλες οι αναθέσεις ελέγχου σχετικά με τις οικονομικές καταστάσεις μιας τέτοιας εταιρείας καλύπτονται από σύστημα δημόσιας εποπτείας, διασφάλισης ποιότητας, ερευνών και κυρώσεων. Σε περίπτωση που τις ανωτέρω αναθέσεις ελέγχου έχει αναλάβει ελεγκτής ή ελεγκτική οντότητα άλλου κράτους μέλους, τα κράτη μέλη θα πρέπει να συνεργάζονται, προκειμένου να εξασφαλίσουν ότι η ανάθεση του ελέγχου περιλαμβάνεται στο πεδίο ενός εκ των συστημάτων τους δημόσιας εποπτείας, διασφάλισης ποιότητας, ερευνών και κυρώσεων. (15) Κατά τη διάρκεια της μεταβατικής περιόδου, δεν θα πρέπει να λαμβάνονται αποφάσεις ισοδυναμίας από τα κράτη μέλη σε εθνικό επίπεδο. Το γεγονός ότι οι ελεγκτές και οι ελεγκτικές οντότητες που υποβάλλουν έκθεση ελέγχου σχετικά με ετήσιους ή ενοποιημένους λογαριασμούς εταιρειών συσταθεισών εντός των τρίτων χωρών και εδαφών που απαριθμούνται στο παράρτημα της παρούσας απόφασης μπορούν, βάσει της παρούσας απόφασης, να συνεχίσουν τις ελεγκτικές δραστηριότητές τους όσον αφορά τις εταιρείες που αναφέρονται στο άρθρο 45 της οδηγίας 2006/43/ΕΚ δεν θα πρέπει να εμποδίσει τα κράτη μέλη να προβούν σε ρυθμίσεις συνεργασίας για μεμονωμένους ελέγχους διασφάλισης ποιότητας μεταξύ των αρμόδιων αρχών ενός κράτους μέλους και των αρμόδιων αρχών μιας τρίτης χώρας ή εδάφους. (16) Η Επιτροπή θα πρέπει να παρακολουθεί την εφαρμογή των μεταβατικών ρυθμίσεων και να εξετάζει την πρόοδο των τρίτων χωρών και εδαφών που έλαβαν μεταβατική περίοδο ή παράταση αυτής. Στο τέλος της μεταβατικής περιόδου η Επιτροπή μπορεί να αποφασίσει σχετικά με την ισοδυναμία των συστημάτων εποπτείας, διασφάλισης ποιότητας, ερευνών και κυρώσεων των οικείων τρίτων χωρών και εδαφών για τους ελεγκτές και τις ελεγκτικές οντότητες. Η Επιτροπή θα πρέπει να εξετάσει κατά πόσον τα κράτη μέλη συνάντησαν δυσκολίες στην αναγνώριση της ισοδυναμίας από τις τρίτες χώρες και εδάφη που υπάγονται στην παρούσα απόφαση όσον αφορά τα συστήματα δημόσιας εποπτείας, διασφάλισης ποιότητας, ερευνών και κυρώσεων για τους ελεγκτές και τις ελεγκτικές εταιρείες των κρατών μελών. (17) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 48 παράγραφος 1 της οδηγίας 2006/43/ΕΚ, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Για τους σκοπούς του άρθρου 46 παράγραφος 1 της οδηγίας 2006/43/ΕΚ, τα συστήματα δημόσιας εποπτείας, διασφάλισης ποιότητας, ερευνών και κυρώσεων για τους ελεγκτές και τις ελεγκτικές οντότητες των ακόλουθων τρίτων χωρών θεωρούνται ισοδύναμα με τα συστήματα δημόσιας εποπτείας, διασφάλισης ποιότητας, ερευνών και κυρώσεων για τους ελεγκτές και τις ελεγκτικές οντότητες των κρατών μελών, αναφορικά με τις δραστηριότητες ελέγχου των ετήσιων ή ενοποιημένων λογαριασμών για τα οικονομικά έτη τα οποία αρχίζουν από τις 2 Ιουλίου 2010: 1) Αυστραλία 2) Καναδάς 3) Κίνα 4) Κροατία 5) Ιαπωνία 6) Σιγκαπούρη 7) Νότια Αφρική 8) Νότια Κορέα 9) Ελβετία 10) Ηνωμένες Πολιτείες της Αμερικής. Άρθρο 2 1. Τα κράτη μέλη δεν εφαρμόζουν το άρθρο 45 της οδηγίας 2006/43/ΕΚ σε σχέση με τους ελεγκτές και στις ελεγκτικές οντότητες που υποβάλλουν έκθεση ελέγχου σχετικά με ετήσιους ή ενοποιημένους λογαριασμούς εταιρειών οι οποίες έχουν συσταθεί στις τρίτες χώρες και στα εδάφη που απαριθμούνται στο παράρτημα της παρούσας απόφασης, όπως αναφέρεται στο άρθρο 45 παράγραφος 1 της εν λόγω οδηγίας, για τα οικονομικά έτη που αρχίζουν κατά τη διάρκεια της περιόδου από τις 2 Ιουλίου 2010 έως την 31η Ιουλίου 2012, σε περιπτώσεις στις οποίες ο οικείος ελεγκτής ή η οικεία ελεγκτική οντότητα παρέχει στις αρμόδιες αρχές του κράτους μέλους όλα τα ακόλουθα στοιχεία: α) το όνομα και τη διεύθυνση του σχετικού ελεγκτή ή της ελεγκτικής οντότητας και πληροφορίες για τη νομική δομή του (της)· β) αν ο ελεγκτής ή η ελεγκτική οντότητα ανήκει σε δίκτυο, περιγραφή του δικτύου· γ) τα ελεγκτικά πρότυπα και τις απαιτήσεις ανεξαρτησίας που έχουν εφαρμοστεί στον σχετικό έλεγχο· δ) περιγραφή του εσωτερικού συστήματος ποιοτικού ελέγχου της ελεγκτικής οντότητας· ε) ένδειξη του κατά πόσον και πότε διενεργήθηκε ο τελευταίος έλεγχος διασφάλισης ποιότητας του ελεγκτή ή της ελεγκτικής οντότητας και τις απαραίτητες πληροφορίες σχετικά με το αποτέλεσμα του ελέγχου, εκτός εάν οι πληροφορίες αυτές παρέχονται από την αρμόδια αρχή της τρίτης χώρας. Αν οι αναγκαίες πληροφορίες σχετικά με το αποτέλεσμα του τελευταίου ελέγχου διασφάλισης ποιότητας δεν είναι δημόσιες, οι αρμόδιες αρχές των κρατών μελών χειρίζονται αυτές τις πληροφορίες ως εμπιστευτικές. 2. Τα κράτη μέλη εξασφαλίζουν ότι το κοινό ενημερώνεται για την επωνυμία και τη διεύθυνση των ελεγκτών και των ελεγκτικών οντοτήτων που υποβάλλουν έκθεση ελέγχου σχετικά με ετήσιους ή ενοποιημένους λογαριασμούς εταιρειών συσταθεισών εντός των τρίτων χωρών και εδαφών που απαριθμούνται στο παράρτημα της παρούσας απόφασης, καθώς και για το γεγονός ότι τα συστήματα δημόσιας εποπτείας, διασφάλισης ποιότητας, ερευνών και κυρώσεων των εν λόγω χωρών και εδαφών δεν έχουν ακόμη αναγνωριστεί ως ισοδύναμα βάσει του άρθρου 46 παράγραφος 2 της οδηγίας 2006/43/ΕΚ. Γι’ αυτούς τους σκοπούς, οι αρμόδιες αρχές των κρατών μελών που αναφέρονται στο άρθρο 45 της οδηγίας 2006/43/ΕΚ μπορούν επίσης να εγγράψουν στα μητρώα τους ελεγκτές και τις ελεγκτικές οντότητες που διενεργούν ελέγχους σχετικά με ετήσιους ή ενοποιημένους λογαριασμούς εταιρειών που έχουν συσταθεί στις τρίτες χώρες και τα εδάφη που απαριθμούνται στο παράρτημα της παρούσας απόφασης. 3. Κατά παρέκκλιση από την παράγραφο 1, τα κράτη μέλη μπορούν να εφαρμόζουν τα συστήματα ερευνών και κυρώσεων που χρησιμοποιούν στους ελεγκτές και τις ελεγκτικές οντότητες που διενεργούν ελέγχους σχετικά με ετήσιους ή ενοποιημένους λογαριασμούς εταιρειών που έχουν συσταθεί στις τρίτες χώρες και τα εδάφη που απαριθμούνται στο παράρτημα. 4. Η παράγραφος 1 δεν θίγει τις ρυθμίσεις συνεργασίας σχετικά με τους ελέγχους διασφάλισης ποιότητας μεταξύ των αρμόδιων αρχών ενός κράτους μέλους και των αρμόδιων αρχών τρίτης χώρας ή εδάφους που απαριθμείται στο παράρτημα, υπό τον όρο ότι μια τέτοια ρύθμιση πληροί όλα τα ακόλουθα κριτήρια: α) περιλαμβάνει τη διενέργεια ελέγχων διασφάλισης ποιότητας στη βάση της ισότιμης μεταχείρισης· β) έχει κοινοποιηθεί εκ των προτέρων στην Επιτροπή· γ) δεν προδικάζει οιανδήποτε απόφαση της Επιτροπής βάσει του άρθρου 47 της οδηγίας 2006/43/ΕΚ. Άρθρο 3 Η Επιτροπή παρακολουθεί την κατάσταση των τρίτων χωρών και εδαφών που απαριθμούνται στο παράρτημα. Ειδικότερα, η Επιτροπή παρακολουθεί κατά πόσον οι αρμόδιες διοικητικές αρχές των τρίτων χωρών και εδαφών που απαριθμούνται στο παράρτημα οι οποίες ανέλαβαν δημόσια δέσμευση έναντι της Επιτροπής να θεσπίσουν συστήματα δημόσιας εποπτείας, διασφάλισης ποιότητας, ερευνών και κυρώσεων για τους ελεγκτές και τις ελεγκτικές οντότητες έχουν πράγματι θεσπίσει τα εν λόγω συστήματα, με βάση τις ακόλουθες αρχές: α) τα συστήματα να είναι ανεξάρτητα από το επάγγελμα του ελεγκτή· β) εξασφαλίζουν επαρκή εποπτεία για τους ελέγχους των εισηγμένων εταιρειών· γ) η λειτουργία τους είναι διαφανής και εξασφαλίζει ότι το αποτέλεσμα των ελέγχων διασφάλισης ποιότητας είναι αξιόπιστο· δ) υποστηρίζονται αποτελεσματικά με έρευνες και κυρώσεις. Όσον αφορά τις χώρες και τα εδάφη Βερμούδες, Νήσοι Καϋμάν, Ισραήλ και Νέα Ζηλανδία, η Επιτροπή εξετάζει, ειδικότερα, την πρόοδο που έχει επιτευχθεί στη θέσπιση νομοθεσίας για την καθιέρωση συστημάτων δημόσιας εποπτείας, διασφάλισης ποιότητας, ερευνών και κυρώσεων για τους ελεγκτές και τις ελεγκτικές οντότητες το 2011. Εφόσον κριθεί αναγκαίο, η Επιτροπή τροποποιεί αναλόγως το παράρτημα της παρούσας απόφασης. Άρθρο 4 Το σημείο 10 του άρθρου 1 παύει να εφαρμόζεται στις 31 Ιουλίου 2013. Άρθρο 5 Η παρούσα απόφαση απευθύνεται στα κράτη μέλη. Βρυξέλλες, 19 Ιανουαρίου 2011.

Επαγγελματικές Οργανώσεις

ΕΡΓΑΣΙΑΚΕΣ ΣΧΕΣΕΙΣ ΚΑΙ ΕΡΓΑΤΙΚΟ ΔΙΚΑΙΟ

ΕΠΙΧΕΙΡΗΣΕΙΣ ΚΑΙ ΑΝΤΑΓΩΝΙΣΜΟΣ

Λογιστική διαχείριση

Δημόσιες επιχειρήσεις

ΔΗΜΟΣΙΟΝΟΜΙΚΑ


ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 17ης Φεβρουαρίου 2012 για τροποποίηση του παραρτήματος Ε της οδηγίας 92/65/ΕΟΚ του Συμβουλίου όσον αφορά τα υποδείγματα υγειονομικών πιστοποιητικών για ζώα εκμεταλλεύσεων και ζώα, σπέρμα, ωάρια και έμβρυα από εγκεκριμένους οργανισμούς, ινστιτούτα ή κέντρα [κοινοποιηθείσα υπό τον αριθμό Ε(2012) 860] (Κείμενο που παρουσιάζει ενδιαφέρον για τον ΕΟΧ) (2012/112/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 92/65/ΕΟΚ του Συμβουλίου, της 13ης Ιουλίου 1992, που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα I του παραρτήματος Α της οδηγίας 90/425/ΕΟΚ (1), και ιδίως το άρθρο 22 πρώτη παράγραφος, Εκτιμώντας τα ακόλουθα: (1) Η οδηγία 92/65/ΕΟΚ καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Ένωση ζώων, σπέρματος, ωαρίων και εμβρύων που δεν υπόκεινται στις απαιτήσεις υγειονομικού ελέγχου οι οποίες καθορίζονται σε ορισμένες ειδικές πράξεις της Ένωσης. Επιπλέον, το μέρος 1 του παραρτήματος Ε της εν λόγω οδηγίας ορίζει το υπόδειγμα του υγειονομικού πιστοποιητικού για το εμπόριο ζώων εκμεταλλεύσεων (οπληφόρων, πτηνών, λαγομόρφων, σκύλων, γάτων και κουναβιών), ενώ το μέρος 3 του εν λόγω παραρτήματος ορίζει το υπόδειγμα του υγειονομικού πιστοποιητικού για το εμπόριο ζώων, σπέρματος, εμβρύων και ωαρίων από εγκεκριμένους οργανισμούς, ινστιτούτα ή κέντρα. (2) Το άρθρο 6 παράγραφος 3 της οδηγίας 92/65/ΕΟΚ καθορίζει τους όρους υγειονομικού ελέγχου που διέπουν το εμπόριο χοιροειδών πλην εκείνων που διέπονται από την οδηγία 64/432/ΕΟΚ του Συμβουλίου, της 26ης Ιουνίου 1964, περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (2). Προβλέπει, μεταξύ άλλων, ότι, όταν χοιροειδή δεν προέρχονται από αγέλη απαλλαγμένη από βρουκέλλωση, σύμφωνα με την οδηγία 64/432/ΕΟΚ, πρέπει να έχουν υποβληθεί, κατά τις 30 ημέρες που προηγούνται της αποστολής τους και με αρνητικό αποτέλεσμα, σε δοκιμασία που αποδεικνύει την απουσία αντισωμάτων κατά της βρουκέλλωσης. Για λόγους συνέπειας της νομοθεσίας της Ένωσης, το υπόδειγμα υγειονομικού πιστοποιητικού που παρατίθεται στο μέρος 1 του παραρτήματος Ε της οδηγίας 92/65/ΕΟΚ θα πρέπει, συνεπώς, να τροποποιηθεί για να περιλάβει ειδική αναφορά στην εν λόγω απαίτηση. (3) Η απόφαση 2007/598/ΕΚ της Επιτροπής, της 28ης Αυγούστου 2007, σχετικά με τη λήψη μέτρων για την πρόληψη της εξάπλωσης της γρίπης των πτηνών υψηλής παθογονικότητας σε άλλα πτηνά που βρίσκονται σε αιχμαλωσία σε ζωολογικούς κήπους και εγκεκριμένους οργανισμούς, ινστιτούτα ή κέντρα στα κράτη μέλη (3), εγκρίνει προληπτικά σχέδια εμβολιασμού κατά της νόσου σε ορισμένα κράτη μέλη. (4) Το σημείο 4β) του παραρτήματος II της απόφασης 2007/598/ΕΚ προβλέπει ότι πτηνά εμβολιασμένα κατά της γρίπης των πτηνών που φυλάσσονται σε ζωολογικούς κήπους που δεν είναι εγκεκριμένοι σύμφωνα με την οδηγία 92/65/ΕΟΚ μπορούν να μετακινούνται σε άλλα κράτη μέλη ύστερα από έγκριση από το κράτος μέλος προορισμού, υπό τον όρο ότι πληρούνται οι απαιτήσεις που ορίζονται στην εν λόγω απόφαση και ότι συνοδεύονται από υγειονομικό πιστοποιητικό, σύμφωνα με το μέρος 1 του παραρτήματος Ε της εν λόγω οδηγίας, στο οποίο ορίζεται ότι τα πτηνά συμμορφώνονται με την απόφαση 2007/598/ΕΚ και είναι εμβολιασμένα κατά της γρίπης των πτηνών σε συγκεκριμένη ημερομηνία. (5) Ωστόσο, τα πτηνά, όπως αναφέρεται στο άρθρο 7 της οδηγίας 92/65/ΕΟΚ, δεν απαιτείται να συνοδεύονται από υγειονομικό πιστοποιητικό, όπως ορίζεται στο μέρος 1 του παραρτήματος Ε, όταν αποτελούν αντικείμενο εμπορίας εντός της Ένωσης, αλλά πρέπει να συνοδεύονται από αυτοπιστοποίηση από τον οικονομικό φορέα σύμφωνα με το άρθρο 4 της εν λόγω οδηγίας ή, στην περίπτωση ψιττακοειδών, από εμπορικό έγγραφο υπογεγραμμένο από τον επίσημο κτηνίατρο ή από τον κτηνίατρο που είναι υπεύθυνος για την εκμετάλλευση. (6) Συνεπώς, θα πρέπει να αποσαφηνιστεί ότι το υγειονομικό πιστοποιητικό που ορίζεται στο μέρος 1 του παραρτήματος Ε της οδηγίας 92/65/ΕΟΚ απαιτείται μόνο για να συνοδεύει πτηνά που έχουν εμβολιαστεί κατά της γρίπης των πτηνών και προέρχονται από εκμετάλλευση στην οποία ο εμβολιασμός κατά της γρίπης των πτηνών πραγματοποιήθηκε κατά τη διάρκεια των προηγούμενων δώδεκα μηνών. Κατά συνέπεια, το υπόδειγμα υγειονομικού πιστοποιητικού που ορίζεται στο μέρος 1 του εν λόγω παραρτήματος θα πρέπει να τροποποιηθεί για να συμπεριλάβει αναφορά στον εμβολιασμό αυτό. (7) Το άρθρο 10 της οδηγίας 92/65/ΕΟΚ καθορίζει τις απαιτήσεις υγείας των ζώων που διέπουν το εμπόριο σκύλων, γάτων και κουναβιών. Προβλέπει, μεταξύ άλλων, ότι πρέπει να ικανοποιούν τις σχετικές απαιτήσεις που ορίζονται στον κανονισμό (ΕΚ) αριθ. 998/2003 του Ευρωπαϊκού Κοινοβουλίου και του Συμβουλίου, της 26ης Μαΐου 2003, για τους υγειονομικούς όρους που εφαρμόζονται στις μη εμπορικού χαρακτήρα μετακινήσεις ζώων συντροφιάς και για την τροποποίηση της οδηγίας 92/65/ΟΕΚ του Συμβουλίου (4). (8) Το άρθρο 6 του κανονισμού (ΕΚ) αριθ. 998/2003 ορίζει ότι, έως τις 31 Δεκεμβρίου 2011, σκύλοι και γάτοι που εισέρχονται στην Ιρλανδία, τη Μάλτα και το Ηνωμένο Βασίλειο από άλλα κράτη μέλη πρέπει, πριν από την είσοδό τους, να εμβολιάζονται και να υποβάλλονται σε εξέταση αίματος για τη λύσσα σύμφωνα με τους εθνικούς κανόνες. (9) Επιπλέον, το άρθρο 16 του εν λόγω κανονισμού ορίζει, επίσης, ότι, έως τις 31 Δεκεμβρίου 2011, η Φινλανδία, η Ιρλανδία, η Μάλτα, η Σουηδία και το Ηνωμένο Βασίλειο, όσον αφορά την εχινοκοκκίαση, και η Ιρλανδία, η Μάλτα και το Ηνωμένο Βασίλειο όσον αφορά τους κρότωνες (τσιμπούρια), μπορούν να επιβάλλουν, για την είσοδο στο έδαφός τους ζώων συντροφιάς, τη συμμόρφωση με ορισμένες πρόσθετες εθνικές απαιτήσεις. (10) Ο κατ’ εξουσιοδότηση κανονισμός (ΕΕ) αριθ. 1152/2011 της Επιτροπής, της 14ης Ιουλίου 2011, που συμπληρώνει τον κανονισμό (ΕΚ) αριθ. 998/2003 του Ευρωπαϊκού Κοινοβουλίου και του Συμβουλίου όσον αφορά προληπτικά υγειονομικά μέτρα για την καταπολέμηση της μόλυνσης των σκύλων με Echinococcus multilocularis (5), εκδόθηκε για να εξασφαλίζεται η συνεχής υγειονομική προστασία της Ιρλανδίας, της Μάλτας, της Φινλανδίας και του Ηνωμένου Βασιλείου από τον Echinococcus multilocularis. Θα εφαρμοστεί από την 1η Ιανουαρίου 2012. (11) Η παραπομπή στα άρθρα 6 και 16 του κανονισμού (ΕΚ) αριθ. 998/2003 που περιλαμβάνεται στο υπόδειγμα υγειονομικού πιστοποιητικού το οποίο καθορίζεται στο μέρος 1 του παραρτήματος Ε της οδηγίας 92/65/ΕΟΚ θα πρέπει, συνεπώς, να διαγραφεί και να αντικατασταθεί, όσον αφορά τους σκύλους, με παραπομπή στον κατ’ εξουσιοδότηση κανονισμό (ΕΕ) αριθ. 1152/2011. (12) Ως εκ τούτου, το μέρος 1 του παραρτήματος Ε της οδηγίας 92/65/ΕΟΚ θα πρέπει να τροποποιηθεί ανάλογα. (13) Το άρθρο 13 της οδηγίας 92/65/ΕΟΚ ορίζει τις απαιτήσεις υγείας των ζώων που διέπουν το εμπόριο ζώων που ανήκουν σε είδη ευαίσθητα στις ασθένειες των παραρτημάτων Α και Β καθώς και σπέρματος, ωαρίων και εμβρύων των ζώων αυτών τα οποία αποστέλλονται από και προς οργανισμούς, ινστιτούτα ή κέντρα εγκεκριμένα σύμφωνα με το παράρτημα Γ. (14) Το σπέρμα, τα ωάρια και τα έμβρυα ορισμένων ζωικών ειδών μπορούν να ψυχθούν και να αποθηκευτούν για μεγάλο διάστημα και, συνεπώς, το ζώο-δότης μπορεί να μην είναι πλέον διαθέσιμο την ημέρα που εκδίδεται το υγειονομικό πιστοποιητικό. Συνεπώς, είναι αναγκαίο να τροποποιηθεί το υπόδειγμα υγειονομικού πιστοποιητικού που ορίζεται στο μέρος 3 του παραρτήματος Ε της οδηγίας 92/65/ΕΟΚ για να δηλωθεί ότι το ζώο-δότης διαπιστώθηκε ότι είναι υγιές και απαλλαγμένο από κλινική ασθένεια είτε την ημέρα της συλλογής είτε την ημερομηνία έκδοσης του υγειονομικού πιστοποιητικού. (15) Το σημείο 4α) του παραρτήματος II της απόφασης 2007/598/ΕΚ προβλέπει ότι πτηνά εμβολιασμένα κατά της γρίπης των πτηνών που φυλάσσονται σε εγκεκριμένους οργανισμούς, ινστιτούτα ή κέντρα, συμπεριλαμβανομένων των ζωολογικών κήπων, μπορούν να μετακινούνται σε εγκεκριμένους οργανισμούς, ινστιτούτα ή κέντρα σε άλλα κράτη μέλη, εφόσον πληρούνται οι απαιτήσεις που ορίζονται στην εν λόγω απόφαση και συνοδεύονται από υγειονομικό πιστοποιητικό, όπως ορίζεται στο μέρος 3 του παραρτήματος Ε της οδηγίας 92/65/ΕΟΚ, αναφέροντας ότι τα πτηνά εμβολιάστηκαν κατά της γρίπης των πτηνών σύμφωνα με την απόφαση 2006/474/ΕΚ της Επιτροπής (6). Καθώς η εν λόγω απόφαση έχει έκτοτε καταργηθεί και αντικατασταθεί από την απόφαση 2007/598/ΕΚ, η εν λόγω παραπομπή θα πρέπει να αντικατασταθεί από παραπομπή στην απόφαση 2007/598/ΕΚ. (16) Συνεπώς, το μέρος 3 του παραρτήματος Ε της οδηγίας 92/65/ΕΟΚ θα πρέπει να τροποποιηθεί ανάλογα. (17) Επομένως, η οδηγία 92/65/ΕΟΚ θα πρέπει να τροποποιηθεί ανάλογα. (18) Για να αποφευχθεί τυχόν διαταραχή στο εμπόριο, η χρήση υγειονομικών πιστοποιητικών που έχουν εκδοθεί σύμφωνα με το μέρος 1 και το μέρος 3 του παραρτήματος Ε της οδηγίας 92/65/ΕΟΚ, πριν από τις τροπολογίες που θεσπίστηκαν με την παρούσα απόφαση, πρέπει να επιτρέπεται κατά τη διάρκεια μεταβατικής περιόδου υπό ορισμένες προϋποθέσεις. (19) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα Ε της οδηγίας 92/65/ΕΟΚ τροποποιείται σύμφωνα με το παράρτημα της παρούσας απόφασης. Άρθρο 2 Για μεταβατική περίοδο έως τις 30 Ιουνίου 2012, τα κράτη μέλη μπορούν να εγκρίνουν το εμπόριο ζώων από εκμεταλλεύσεις και ζώων, σπέρματος, ωαρίων και εμβρύων από εγκεκριμένους οργανισμούς, ινστιτούτα ή κέντρα συνοδευόμενα από υγειονομικό πιστοποιητικό που εκδίδεται όχι αργότερα από τις 29 Φεβρουαρίου 2012 σύμφωνα με τα υποδείγματα που ορίζονται στο μέρος 1 και στο μέρος 3 του παραρτήματος Ε της οδηγίας 92/65/ΕΟΚ στην έκδοσή της πριν από τις τροπολογίες που εισήχθησαν με την παρούσα απόφαση. Άρθρο 3 Η παρούσα απόφαση αρχίζει να ισχύει από την 1η Μαρτίου 2012. Άρθρο 4 Η παρούσα απόφαση απευθύνεται στα κράτη μέλη. Βρυξέλλες, 17 Φεβρουαρίου 2012.

Πολιτική για την υγεία

Εμπορικές πράξεις

Εμπορική νομοθεσία

ΤΕΛΩΝΕΙΑΚΗ ΝΟΜΟΘΕΣΙΑ


ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 7ης Μαΐου 2012 για τροποποίηση των αποφάσεων 2005/692/ΕΚ, 2005/734/ΕΚ, 2007/25/ΕΚ και 2009/494/ΕΚ όσον αφορά τη γρίπη των πτηνών [κοινοποιηθείσα υπό τον αριθμό C(2012) 2947] (Κείμενο που παρουσιάζει ενδιαφέρον για τον ΕΟΧ) (2012/248/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (1), και ιδίως το άρθρο 10 παράγραφος 4, Έχοντας υπόψη την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ (2), και ιδίως το άρθρο 18 παράγραφος 7, Έχοντας υπόψη την οδηγία 97/78/ΕΚ του Συμβουλίου, της 18ης Δεκεμβρίου 1997, για τον καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (3), και ιδίως το άρθρο 22 παράγραφος 6, Έχοντας υπόψη τον κανονισμό (ΕΚ) αριθ. 998/2003 του Ευρωπαϊκού Κοινοβουλίου και του Συμβουλίου, της 26ης Μαΐου 2003, για τους υγειονομικούς όρους που εφαρμόζονται στις μη εμπορικού χαρακτήρα μετακινήσεις ζώων συντροφιάς και για την τροποποίηση της οδηγίας 92/65/ΕΟΚ του Συμβουλίου (4), και ιδίως το άρθρο 18, Εκτιμώντας τα ακόλουθα: (1) Η Επιτροπή εξέδωσε διάφορα μέτρα προστασίας σε σχέση με τη γρίπη των πτηνών, ύστερα από την εκδήλωση κρουσμάτων της εν λόγω νόσου στη νοτιοανατολική Ασία, η οποία άρχισε το δεύτερο εξάμηνο του 2003 και προκλήθηκε από τον ιδιαίτερα παθογόνο ιό της γρίπης των πτηνών του υποτύπου H5N1. (2) Τα εν λόγω μέτρα ορίζονται, ιδίως, στην απόφαση 2005/692/ΕΚ της Επιτροπής, της 6ης Οκτωβρίου 2005, για τη λήψη συγκεκριμένων προστατευτικών μέτρων σχετικά με τη γρίπη των πτηνών σε πολλές τρίτες χώρες (5), στην απόφαση 2005/734/ΕΚ, της 19ης Οκτωβρίου 2005, για τη θέσπιση μέτρων βιοασφάλειας με σκοπό τη μείωση του κινδύνου μετάδοσης της υψηλής παθογονικότητας γρίπης των πτηνών, που προκαλείται από τον υπότυπο H5N1 του ιού της γρίπης τύπου A, από τα άγρια πτηνά στα πουλερικά και σε άλλα πτηνά σε αιχμαλωσία, καθώς και για την πρόβλεψη συστήματος έγκαιρης ανίχνευσης στις ιδιαίτερα ευπρόσβλητες περιοχές (6), στην απόφαση 2007/25/ΕΚ της Επιτροπής, της 22ας Δεκεμβρίου 2006, για τη λήψη ορισμένων μέτρων προστασίας λόγω της υψηλής παθογονικότητας γρίπης των πτηνών και της μετακίνησης πτηνών συντροφιάς που συνοδεύουν τον κάτοχό τους στην Κοινότητα (7) και στην απόφαση 2009/494/ΕΚ της Επιτροπής, της 25ης Ιουνίου 2009, σχετικά με τη λήψη ορισμένων μέτρων προστασίας όσον αφορά την υψηλής παθογονικότητας γρίπη των πτηνών του υποτύπου H5N1 στην Κροατία και την Ελβετία (8). (3) Τα μέτρα που καθορίζονται στις εν λόγω αποφάσεις ισχύουν έως τις 30 Ιουνίου 2012. Ωστόσο, κρούσματα υψηλής παθογονικότητας γρίπης των πτηνών του υποτύπου H5N1 σε άγρια πτηνά και σε πουλερικά εξακολουθούν να εκδηλώνονται σε τρίτες χώρες, συνιστώντας κίνδυνο για την υγεία των ζώων και των ανθρώπων στην Ένωση. (4) Δεδομένης της επιδημιολογικής κατάστασης όσον αφορά τη γρίπη των πτηνών, είναι σκόπιμο να συνεχιστεί ο περιορισμός των κινδύνων που συνεπάγονται οι εισαγωγές πουλερικών, προϊόντων πουλερικών, πτηνών συντροφιάς και άλλων προϊόντων που διέπονται από τις εν λόγω αποφάσεις, καθώς και να διατηρηθούν τα μέτρα βιοασφάλειας, τα συστήματα έγκαιρης ανίχνευσης και ορισμένα μέτρα προστασίας όσον αφορά την υψηλής παθογονικότητας γρίπη των πτηνών του υποτύπου H5N1. (5) Η περίοδος εφαρμογής των αποφάσεων 2005/692/ΕΚ, 2005/734/ΕΚ, 2007/25/ΕΚ και 2009/494/ΕΚ θα πρέπει, συνεπώς, να παραταθεί έως τις 31 Δεκεμβρίου 2013. (6) Το 2004 ανιχνεύθηκαν στην Ταϊλάνδη κρούσματα της υψηλής παθογονικότητας γρίπης των πτηνών. Για τον λόγο αυτό, θεσπίστηκαν από την Επιτροπή μέτρα προστασίας σχετικά με εισαγωγές ορισμένων βασικών προϊόντων που προέρχονται από πουλερικά και πτηνά στην Ταϊλάνδη. (7) Αναλόγως, το άρθρο 1 της απόφασης 2005/692/ΕΚ προβλέπει ότι τα κράτη μέλη αναστέλλουν τις εισαγωγές από την Ταϊλάνδη ορισμένων προϊόντων, συμπεριλαμβανομένων των πουλερικών, των εκτρεφόμενων στρουθιονιδών και των άγριων και εκτρεφόμενων φτερωτών θηραμάτων, καθώς και των αυγών. (8) Η Ταϊλάνδη εφάρμοσε αυστηρή πολιτική εξολόθρευσης για να εκριζώσει την υψηλής παθογονικότητας γρίπη των πτηνών από την επικράτειά της. Η τελευταία εκδήλωση εστιών της εν λόγω νόσου αναφέρθηκε τον Νοέμβριο του 2008 και η Ταϊλάνδη δήλωσε ότι έχει απαλλαχθεί από την υψηλής παθογονικότητας γρίπη των πτηνών από τις 11 Φεβρουαρίου 2009. (9) Εμπειρογνώμονες της Επιτροπής πραγματοποίησαν αποστολές επιθεώρησης στην Ταϊλάνδη για να αξιολογήσουν την υγειονομική κατάσταση των ζώων και τα υφιστάμενα συστήματα ελέγχου της νόσου στην εν λόγω τρίτη χώρα. Το συμπέρασμα που εξήχθη από την τελευταία αποστολή που πραγματοποιήθηκε στην Ταϊλάνδη είναι ότι το συνολικό σύστημα παρέχει επαρκείς εγγυήσεις ότι τα σχετικά προϊόντα πληρούν τις αντίστοιχες απαιτήσεις της Ένωσης. (10) Με βάση την ευνοϊκή υγειονομική κατάσταση των ζώων, ιδίως όσον αφορά τον έλεγχο της υψηλής παθογονικότητας γρίπης των πτηνών σε πουλερικά και τις εγγυήσεις που παρείχε η Ταϊλάνδη, η αναστολή των εισαγωγών που προβλεπόταν στο άρθρο 1 της απόφασης 2005/692/ΕΚ δεν θα πρέπει πλέον να ισχύει. (11) Οι αποφάσεις 2005/692/ΕΚ, 2005/734/ΕΚ, 2007/25/ΕΚ και 2009/494/ΕΚ θα πρέπει, ως εκ τούτου, να τροποποιηθούν αναλόγως. (12) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση 2005/692/ΕΚ τροποποιείται ως ακολούθως: 1. Το άρθρο 1 απαλείφεται. 2. Στο άρθρο 7, η ημερομηνία «30 Ιουνίου 2012» αντικαθίσταται από την ημερομηνία «31 Δεκεμβρίου 2013». Άρθρο 2 Στο άρθρο 4 της απόφασης 2005/734/ΕΚ, η ημερομηνία «30 Ιουνίου 2012» αντικαθίσταται από την ημερομηνία «31 Δεκεμβρίου 2013». Άρθρο 3 Στο άρθρο 6 της απόφασης 2007/25/ΕΚ, η ημερομηνία «30 Ιουνίου 2012» αντικαθίσταται από την ημερομηνία «31 Δεκεμβρίου 2013». Άρθρο 4 Στο άρθρο 3 της απόφασης 2009/494/ΕΚ, η ημερομηνία «30 Ιουνίου 2012» αντικαθίσταται από την ημερομηνία «31 Δεκεμβρίου 2013». Άρθρο 5 Η παρούσα απόφαση απευθύνεται στα κράτη μέλη. Βρυξέλλες, 7 Μαΐου 2012.

Εμπορικές πράξεις

Εμπορική νομοθεσία


ΚΑΝΟΝΙΣΜΌΣ (ΕΕ) αριθ. 1234/2010 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ της 15ης Δεκεμβρίου 2010 για την τροποποίηση του κανονισμού (ΕΚ) αριθ. 1234/2007 (ενιαίος κανονισμός ΚΟΑ) όσον αφορά την ενίσχυση που χορηγείται στο πλαίσιο του γερμανικού μονοπωλίου αλκοόλης ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης και ιδίως το άρθρο 42 και το άρθρο 43 παράγραφος 2, Έχοντας υπόψη την πρόταση της Ευρωπαϊκής Επιτροπής, Μετά τη διαβίβαση του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1), Αποφασίζοντας με τη συνήθη νομοθετική διαδικασία (2), Εκτιμώντας τα ακόλουθα: (1) Οι ειδικοί κανόνες για τις ενισχύσεις που δύναται να χορηγήσει η Γερμανία στο πλαίσιο του γερμανικού μονοπωλίου αλκοόλης («το μονοπώλιο») οι οποίοι προβλέπονται στο άρθρο 182 παράγραφος 4 του κανονισμού (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (3), λήγουν στις 31 Δεκεμβρίου 2010. (2) Βάσει της έκθεσης που υπέβαλε η Επιτροπή δυνάμει του άρθρου 184 παράγραφος 3 του κανονισμού (ΕΚ) αριθ. 1234/2007, η σημασία του μονοπωλίου έχει μειωθεί τα τελευταία έτη. Μεταξύ του 2001 και του 2008, περίπου 70 γεωργικά σφραγισμένα αποστακτήρια (landwirtschaftliche Verschlussbrennereien) εγκατέλειψαν το μονοπώλιο. Ο όγκος των πωλήσεων του μονοπωλίου έχει μειωθεί από το 2003, όπως και ο προϋπολογισμός, από 110 εκατ. EUR το 2003 σε 80 εκατ. EUR το 2008. Ορισμένα αποστακτήρια προσπαθούν ήδη να προετοιμάσουν την είσοδό τους στην ελεύθερη αγορά με τη δημιουργία συνεταιρισμών, με επενδύσεις σε λιγότερο ενεργοβόρους εξοπλισμούς ώστε να περιορίσουν το κόστος παραγωγής και με την απευθείας διάθεση στο εμπόριο όλο και μεγαλύτερων ποσοτήτων αλκοόλης. Ωστόσο, απαιτείται περισσότερος χρόνος για τη διαδικασία προσαρμογής και για να καταφέρουν τα αποστακτήρια να επιβιώσουν στην ελεύθερη αγορά. Εκτιμάται ότι θα απαιτηθούν μερικά ακόμη χρόνια για να ολοκληρωθεί η σταδιακή κατάργηση του μονοπωλίου και της ενίσχυσης. (3) Σε ορισμένες περιοχές της Γερμανίας, τα αποστακτήρια αλκοόλης συνδέονται κατά παράδοση με μικρού και μέσου μεγέθους γεωργικές εκμεταλλεύσεις και διαδραματίζουν σημαντικό ρόλο στις δραστηριότητες αυτών των εκμεταλλεύσεων με την εξασφάλιση πρόσθετου εισοδήματος στους γεωργούς και τη διατήρηση της απασχόλησης στις αγροτικές περιοχές. Ως εκ τούτου, τα γεωργικά σφραγισμένα αποστακτήρια που μεταποιούν κυρίως σιτηρά και γεώμηλα θα πρέπει να συνεχίσουν να λαμβάνουν ενισχύσεις μέσω του μονοπωλίου μέχρι τις 31 Δεκεμβρίου 2013. Μέχρι την ημερομηνία αυτή, όλα αυτά τα αποστακτήρια θα πρέπει να έχουν εισέλθει στην ελεύθερη αγορά. Η προθεσμία αυτή συμπίπτει επίσης με την αρχή της νέας περιόδου προγραμματισμού για την αγροτική ανάπτυξη 2014-2020, πράγμα που σημαίνει ότι η Γερμανία θα έχει τη δυνατότητα να μεταφέρει στο πρόγραμμά της για την αγροτική ανάπτυξη ένα μέρος των ποσών που τώρα διατίθενται στο μονοπώλιο. (4) Τα μικρά αποστακτήρια σταθερής ποσότητας (Abfindungsbrennereien), οι χρήστες των αποστακτηρίων (Stoffbesitzer) και τα αποστακτήρια συνεταιρισμών (Obstgemeinschaftsbrennereien) συμβάλλουν ιδιαίτερα στη διατήρηση των παραδοσιακών τοπίων και της βιοποικιλότητας με τη διατήρηση των οπωρώνων, οι οποίοι εφοδιάζουν με πρώτες ύλες τα αποστακτήρια. Λαμβάνοντας αυτό υπόψη, καθώς και το γεγονός ότι η παραγωγή των εν λόγω αποστακτηρίων είναι τοπικής κλίμακας και πολύ περιορισμένη, είναι σκόπιμο να μπορούν να συνεχίσουν να λαμβάνουν ενίσχυση στο πλαίσιο του μονοπωλίου για μια τελευταία περίοδο μέχρι τις 31 Δεκεμβρίου 2017. Μέχρι την ημερομηνία αυτή, το μονοπώλιο θα πρέπει να καταργηθεί. Για να διασφαλιστεί ότι οι ενισχύσεις αυτές όντως καταργούνται σταδιακώς, η Γερμανία θα πρέπει να υποβάλλει κάθε χρόνο σχέδιο σταδιακής μείωσης, αρχής γενομένης από το 2013. (5) Η παραγωγή αιθυλικής αλκοόλης στο πλαίσιο του μονοπωλίου είναι περιορισμένη και είναι τώρα κάτω από το 10 % της συνολικής παραγωγής αιθυλικής αλκοόλης γεωργικής προέλευσης στη Γερμανία. Δεδομένου ότι όλα τα σφραγισμένα αποστακτήρια θα έχουν εισέλθει στην ελεύθερη αγορά μέχρι τις 31 Δεκεμβρίου 2013, το ποσοστό αυτό θα μειωθεί αισθητά μετά την εν λόγω ημερομηνία. (6) Για να συνεχιστεί η χορήγηση της ενίσχυσης, ο παρών κανονισμός θα πρέπει να εφαρμοστεί από την 1η Ιανουαρίου 2011. (7) Ως εκ τούτου, ο κανονισμός (ΕΚ) αριθ. 1234/2007 θα πρέπει να τροποποιηθεί αναλόγως, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το άρθρο 182 παράγραφος 4 του κανονισμού (ΕΚ) αριθ. 1234/2007 αντικαθίσταται από το ακόλουθο κείμενο: «4. Η παρέκκλιση του δευτέρου εδαφίου του άρθρου 180 του παρόντος κανονισμού εφαρμόζεται στις ενισχύσεις που χορηγεί η Γερμανία μέσα στο υφιστάμενο εθνικό πλαίσιο του γερμανικού μονοπωλίου αλκοόλης (“το μονοπώλιο») για προϊόντα τα οποία εμπορεύεται, έπειτα από περαιτέρω μεταποίηση, το μονοπώλιο, ως αιθυλική αλκοόλη γεωργικής προέλευσης που περιλαμβάνεται στο παράρτημα I της συνθήκης για τη λειτουργία της Ευρωπαϊκής Ένωσης. Η παρέκκλιση ισχύει μόνο μέχρι την 31η Δεκεμβρίου 2017, ισχύει με την επιφύλαξη του άρθρου 108 παράγραφος 1 και της πρώτης φράση του άρθρου 108 παράγραφος 3 της συνθήκης για τη λειτουργία της Ευρωπαϊκής Ένωσης και με την προϋπόθεση ότι πληρούνται οι ακόλουθοι όροι: α) η συνολική παραγωγή αιθυλικής αλκοόλης για την οποία χορηγείται ενίσχυση στο πλαίσιο του μονοπωλίου μειώνεται σταδιακά από τη μέγιστη ποσότητα 600 000 εκατολίτρων το 2011, σε 420 000 εκατόλιτρα το 2012 και σε 240 000 εκατόλιτρα το 2013 και δεν μπορεί να υπερβαίνει τα 60 000 εκατόλιτρα από την 1η Ιανουαρίου 2014 έως τις 31 Δεκεμβρίου 2017, ημερομηνία κατά την οποία το μονοπώλιο παύει να υφίσταται· β) η παραγωγή των γεωργικών σφραγισμένων αποστακτηρίων που λαμβάνουν ενίσχυση μειώνεται σταδιακά από 540 000 εκατόλιτρα το 2011, σε 360 000 εκατόλιτρα το 2012 και σε 180 000 εκατόλιτρα το 2013. Μέχρι τις 31 Δεκεμβρίου 2013 όλα τα γεωργικά σφραγισμένα αποστακτήρια εγκαταλείπουν το μονοπώλιο. Επιτρέπεται η χορήγηση αντισταθμιστικής ενίσχυσης ύψους 257,50 EUR ανά εκατόλιτρο ονομαστικών δικαιωμάτων απόσταξης, κατά την έννοια της εφαρμοστέας γερμανικής νομοθεσίας, στα γεωργικά σφραγισμένα αποστακτήρια που εγκαταλείπουν το μονοπώλιο. Η αντισταθμιστική αυτή ενίσχυση μπορεί να χορηγηθεί το αργότερο στις 31 Δεκεμβρίου 2013. Ωστόσο, είναι δυνατόν να καταβληθεί σε περισσότερες της μίας δόσεις, εκ των οποίων η τελευταία πρέπει να είναι στις 31 Δεκεμβρίου 2017 το αργότερο· γ) τα μικρά αποστακτήρια σταθερής ποσότητας, οι προμηθευτές αποστακτηρίων και τα αποστακτήρια συνεταιρισμών οπωροκαλλιεργητών δύνανται να λάβουν ενίσχυση στο πλαίσιο του μονοπωλίου μέχρι τις 31 Δεκεμβρίου 2017, υπό την προϋπόθεση ότι η παραγωγή για την οποία χορηγείται η ενίσχυση δεν υπερβαίνει τα 60 000 εκατόλιτρα ετησίως· δ) το συνολικό ποσό της ενίσχυσης από την 1η Ιανουαρίου 2011 έως τις 31 Δεκεμβρίου 2013 δεν υπερβαίνει τα 269,9 εκατ. EUR και το συνολικό ποσό της ενίσχυσης από την 1η Ιανουαρίου 2014 έως τις 31 Δεκεμβρίου 2017 δεν υπερβαίνει τα 268 εκατ. EUR· και ε) πριν από τις 30 Ιουνίου κάθε έτους, η Γερμανία υποβάλλει στην Επιτροπή έκθεση σχετικά με τη λειτουργία του μονοπωλίου και τις χορηγηθείσες στο πλαίσιο αυτό ενισχύσεις κατά το παρελθόν έτος. Η Επιτροπή διαβιβάζει την έκθεση στο Ευρωπαικό Κοινοβούλιο και στο Συμβούλιο. Επίσης, οι ετήσιες εκθέσεις που πρόκειται να υποβληθούν τα έτη από το 2013 έως το 2016 πρέπει να περιλαμβάνουν ετήσιο σχέδιο σταδιακής μείωσης για το επόμενο έτος όσον αφορά τα μικρά αποστακτήρια σταθερής ποσότητας, τους χρήστες αποστακτηρίων και τα αποστακτήρια συνεταιρισμών οπωροκαλλιεργητών.”. Άρθρο 2 Έναρξη ισχύος Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2011. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Στρασβούργο, 15 Δεκεμβρίου 2010.

Ενεργειακή πολιτική

Αθέμιτος ανταγωνισμός

Προστασία των συναλλαγών

Εμπορική νομοθεσία

Κοινή Αγροτική Πολιτική Ευρωπαϊκής Ένωσης (ΟΠ.Ε.Κ.Ε.Π.Ε.)

Υπουργείο Γεωργίας

Γεωργική νομοθεσία

ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ